cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HIV/7937-3/2025.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2025. március 27-ei rendes nyilvános ülésére**

**Tárgy**: Teréz Anya Szociális Integrált Intézmény Idősek Otthona felvételi rendjének felülvizsgálata

**Az előterjesztő:** Naszádos Péter polgármester

**Készítette:**  Bertalanné dr. Gallé Vera hatósági osztályvezető

Szintén László közgazdasági osztályvezető

**Megtárgyalta:** Pénzügyi, Városfejlesztési és Ügyrendi Bizottság

Oktatási, Sport és Szociális Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

Hévíz Város Polgármestere

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzat fenntartásában működik a **Teréz Anya Szociális Integrált Intézmény** (továbbiakban: Intézmény) költségvetési szerv. Az Intézmény Hévíz városában a szociális igazgatásról és szociális ellátásokról szóló 1993. évi III. törvény (Szoc.tv.) alapján szociális, a gyermekek védelméről és a gyámügyi igazgatásról szóló 1997. évi XXXI. törvény (Gyvt.) alapján gyermekjóléti, valamint az egészségügyről szóló 1997. évi CLIV. törvény (Eütv.) alapján egészségügyi feladat-ellátást végez, illetve gondoskodik a családban nevelkedő három éven aluli gyermekek napközbeni ellátásáról, szakszerű gondozásáról, neveléséről. Az Intézmény a különböző típusú feladatokat eltérő telephelyeken látja el.

Az **idősek bentlakásos ellátása** jelenleg két telephelyen történik, a Hévíz, Szent András u. 11/a szám alatti székhelyen (Idősek Otthona I.), illetve a Hévíz, Honvéd u. 2. szám alatti telephelyen (Idősek Otthona II.).

Az **Idősek Otthona I.** az Intézmény 2002. évben történő alapítása óta működik (2002. január 1. napjától), férőhely száma 32 fő. Bár az alapításkor az elsődleges szándék a hévízi idősek számára ápolást, gondozást nyújtó intézmény létrehozása volt, jelenleg az Idősek Otthona I. ellátási területe Hévíz város közigazgatási területén kívül, szabad férőhely esetén Magyarország más települései is Az **Idősek Otthona II.** 2006. 06. 01. napján kezdte meg működését, azt követően, hogy a képviselő-testület 197/2005. (X. 25.) számú határozatában a Teréz Anya Idősek Otthona bővítéséről döntött a Lótusz Szálló bevonásával. Az Idősek Otthona II. férőhelyszáma 25 fő, ellátási területe megegyezik a székhelyen működő idősek otthona működési területével. Mindkét Idősek Otthona általában maximális férőhelykihasználtság mellett működik, elsődlegesen a Hévízről érkező igények kiszolgálásával. A magas férőhelyszám jelenleg lehetőséget ad a nem Hévízen lakók esetében is az idősotthoni ellátás biztosítására.

A Szoc.tv. 68. §- a alapján az idősek otthonában a **gondozási szükséglet**tel rendelkező, de rendszeres fekvőbeteg-gyógyintézeti kezelést nem igénylő, a rá irányadó öregségi nyugdíjkorhatárt betöltött személy látható el alapvetően. A 68/A § értelmében az idősotthoni ellátás iránti kérelem alapján **az intézményvezető végzi el az ellátást igénylő gondozási szükségletének vizsgálatát**. Az intézményvezető megvizsgálja a gondozási szükségletet és az azt megalapozó egyéb körülmények fennállását. Idősotthoni ellátás az értékelő adatlap alapján III. fokozatú vagy a jogszabályban meghatározott egyéb körülményeken alapuló gondozási szükséglet megállapítása esetén nyújtható. Ha az idősotthoni ellátást igénylő személy gondozási szükséglete fennáll, de az értékelő adatlap alapján nem III. fokozatú, és az idősotthoni elhelyezést a jogszabályban meghatározott egyéb körülmények sem indokolják, az intézményvezető tájékoztatást ad a **házi segítségnyújtás** igénybevételének lehetőségéről.

Hévíz Város Önkormányzat Képviselő-testületének a szociális szolgáltatásokról és a személyes gondoskodást nyújtó gyermekjóléti ellátásokról szóló 21/2014. (IV. 29.) önkormányzati rendelete (továbbiakban: Ör.) 2. §-a értelmében az ápolást, gondozást nyújtó intézményi ellátás (Idősek otthona) igénybevételével összefüggő hatáskörben a polgármester jár el. Az Ör. 5. § alapján a szociális szolgáltatások iránti kérelmet a TASZII intézményvezetőjénél kell benyújtani az Szt. és a személyes gondoskodást nyújtó szociális ellátások igénybevételéről szóló 9/1999. (XI. 24.) SzCsM rendeletben meghatározott formában. Az ellátás igénybevételéről az intézmény vezetője dönt. Az intézményvezető és az ellátást igénybe vevő között kötendő megállapodás az Szt. 94/C. § (3) bekezdésében foglaltakat tartalmazza. Az Ör. 9. § rögzíti, hogy **az Idősek otthonában az elhelyezést hévízi lakóhellyel rendelkező veheti igénybe, szabad férőhely esetén az ország más településeinek lakossága is felvételt nyer.**

A **térítési díj** vonatkozásában az Ör. rendelkezik arról, hogy személyi térítési díjat kell fizetni a szociális szolgáltatások közül:

a) az étkeztetésért,

b) a házi segítségnyújtásért,

c) a jelzőrendszeres házi segítségnyújtásért,

d) a nappali ellátásért (Idősek klubja),

e) az ápolást, gondozást nyújtó intézményben történő ellátásért (Idősek otthona).

Az Ör. 15/A. §-a kimondja tovább, hogy az Idősek Otthona igénybevételéért belépési hozzájárulást kell fizetni. A **belépési hozzájárulás**t az igénylő vagy a hozzájárulás megfizetését vállaló személy köteles megfizetni. A hozzájárulás összege hárommillió forint/fő. Ha az ellátást igénylő, vagy annak tartásra kötelezett hozzátartozója 5 éve életvitelszerűen a bejelentett hévízi lakó- vagy tartózkodási helyén él, továbbá e tényről írásban nyilatkozik a belépési hozzájárulás összegéből 50% kedvezményben részesül.

Az Ör. 19. § értelmében a személyi térítési díjat

a) a szociális alapszolgáltatások esetében a TASZII intézményvezető;

b) a szakosított ellátás, ápolást, gondozást nyújtó intézmény (Idősek otthona) esetében a TASZII intézményvezető;

c) a gyermekek napközbeni ellátása keretében biztosított bölcsődei gyermekétkeztetés esetében a TASZII intézményvezetője állapítja meg.

Az Ör. 19/A. és 19/B § alapján a polgármester a szociális alapszolgáltatások, a személyes gondoskodás keretébe tartozó szakosított ellátás, valamint a személyes gondoskodás keretébe tartozó gyermekjóléti alapellátás térítési díját a fizetésre kötelezett jövedelmi és vagyoni helyzetének mérlegelés alapján:

a) csökkentheti;

b) elengedheti;

c) részletfizetést hagyhat jóvá.

A térítési díj amennyiben kérelmező dokumentumokkal igazoltan a települési támogatásról szóló 34/2023. (XI. 30.) önkormányzati rendeletben meghatározottaknak megfelel legfeljebb 6 hónapra a következő mértékben csökkenthető:

a) rendkívüli élethelyzet esetén legfeljebb 100%-kal,

b) létfenntartási gond esetén legfeljebb 50%-kal.

A két Idősek Otthonába a fenti jogszabályi rendelkezések alapján kerülnek be a lakók. Az **elsődleges cél**, miszerint a **hévízi idősek részére** ápolást, gondozást nyújtó intézmény kerüljön alapításra és fenntartásra, az évek során kibővült, jelenleg a két otthonban nagyobb számban nem hévízi lakók gondozása zajlik, melynek felülvizsgálata az elsődleges cél biztosítása érdekében időszerűvé vált. Az intézmény ugyanis jelenleg olyan magas finanszírozást kíván, mely az elsődleges cél biztosítását veszélyeztetheti a jövőben.

**2025. március 5. napján hatályos adatok** szerint a két idős otthonban összesen 56 fő lakó van. A székhelyen 31 fő, a Honvéd utcai telephelyen 25 fő, melyből a hévíziek száma a székhely esetében 10 fő, a telephelyen 13 fő. Összességében tehát a **hévíziek aránya** az 57 fő férőhelyszámhoz viszonyítva **40 %.**

A beköltözők arányát évekre visszamenőleg az alábbi táblázat mutatja be részletesen:



Az idősek otthona működtetése Hévíz számára **nem kötelező feladat**. A Szoc.tv 90. § (2) bekezdése értelmében a megyei jogú város saját területén köteles az alapszolgáltatási feladatokat, éjjeli menedékhelyet, hajléktalan személyek átmeneti szállását, idősek otthonát, valamint – amennyiben a lakossági szükségletek indokolják – hajléktalanok otthonát és hajléktalan személyek rehabilitációs intézményét megszervezni és fenntartani.

Magyarország helyi önkormányzatairól szóló 2011. évi CLXXXIX. törvény 10. § (2) bekezdése értelmében a helyi önkormányzat – a helyi képviselő-testület vagy a helyi népszavazás döntésével – **önként vállalhatja** minden olyan helyi közügy önálló megoldását, amelyet jogszabály nem utal más szerv kizárólagos hatáskörébe. Az önként vállalt helyi közügyekben az önkormányzat mindent megtehet, ami jogszabállyal nem ellentétes. Az önként vállalt helyi közügyek megoldása **nem veszélyeztetheti a törvény által kötelezően előírt önkormányzati feladat- és hatáskörök ellátását**, finanszírozása a saját bevételek, vagy az erre a célra biztosított külön források terhére lehetséges.

Az időskorúak tartós bentlakásos ellátása pénzügyileg az alábbiak szerint alakult / alakul 2015, 2024, 2025 években:

1. Teljes Intézményi kiadás 2015. év:

* **Kiadás** teljesítés: 356.217.000 Ft (Ebből személyi juttatás járulékkal 231.759.000 Ft)
* **Térítési díj bevétel**: 84.239.000 Ft,
* Normatív **állami támogatás**: 160.038.000 Ft,
* Hévíz Város Önkormányzat 2015. évi intézmény finanszírozás teljesítése: **111.940.000 Ft**

**Saját erő 31,4%**

1. Időskorúak tartós bentlakásos ellátása **2024. évi** finanszírozása:

* **Kiadás** teljesítés: 436.843.491 Ft (Ebből személyi juttatás járulékkal 289.169.052 Ft)/ ( teljes intézményi kiadás 639.035.934 Ft ),
* **Térítési díj bevétel**: 156.572.279 Ft,
* Normatív **állami támogatás**: 123.384.463 Ft,
* Hévíz Város Önkormányzat 2024. évi intézmény finanszírozás teljesítése: **156.886.749 Ft**

**Saját erő 35,9%**

1. Időskorúak tartós bentlakásos ellátása **2025. évi** előirányzat:

* **Kiadás** előirányzat: 501.829.000 Ft (Ebből személyi juttatás járulékkal 339.000.000 Ft) / teljes intézményi kiadási előirányzat 723.711.000 Ft)
* Térítési díj **bevétel**i előirányzat:184.200.000 Ft
* Normatív állami támogatás 2025. évi terv összesen 95.756.742,-Ft,
* Hévíz Város Önkormányzat 2025. évi intézmény finanszírozás előirányzat a fenti COFOG-ra: **221.872.258 Ft.**

**Saját erő 44,2%**

Az önként vállalt feladat ellátását elsősorban Hévíz lakosságának korösszetétele indokolja. Az alábbi táblázatban jól látható a település tekintetében az öregedési tendencia:

|  |  |  |  |
| --- | --- | --- | --- |
| **6.1. számú táblázat - Öregedési index** (3. táblával azonos) | | | |
| **Év** | **65 év feletti állandó lakosok száma (fő)** (TS 026 és TS 028 összesen) | **0-14 éves korú állandó lakosok száma (fő)** (TS 010 és TS 012 összesen) | **Öregedési index %** (TS 030) |
| 2019 | 1 477 | 421 | 350,83% |
| 2020 | 1 526 | 416 | 366,83% |
| 2021 | 1 596 | 409 | 390,22% |
| 2022 | 1 641 | 393 | 417,56% |
| 2023 | 1705 | 374 | 455,88% |
| Forrás: TeIR, KSH-TSTAR | |  |  |

Az Idősek Otthona I. és II. fenntartásának, felvételi rendjének vizsgálatakor a finanszírozási kérdések mellett a feladat-ellátás **tárgyi és személyi feltételei**t is szükséges áttekinteni. Műszaki szempontból a Honvéd utcai telephelyen működő Idősek Otthona II. épület rossz állapotban van. A szigetelés nem megfelelő, a vakolat hullik, az erkély korlátokat javítani szükséges, időszerű a külső lambéria és a párkányok cseréje. Az épület állapota szükségessé tenne egy átfogó felújítást, korszerűsítést, mely jelentős anyagi terhet jelentene az önkormányzatnak. Az épületen belül is több, komoly felújítási munka vált időszerűvé, mint pl. a burkolatok cseréje, konyha felújítása. Jelenleg szociális intézmény felújítására kiírt pályázatról nincs tudomásunk.

A személyi feltételek jelenleg biztosítva vannak, azonban a kis férőhelyes, két telephelyes működésnél fennáll a veszélye annak, hogy – a fenti kiadási tendenciákat is figyelembe véve – középtávon nem lesz biztosítható a megfelelő létszámú gondozási szakember. A személyi fluktuációt jól mutatja az alábbi táblázat, melyben a szakmai munkaerő (pl. nővér, gondozónő, mentálhigiénés szakember) mellett a nem szakmai (pl: konyhai dolgozó, sofőr) munkaerő is feltüntetésre került:

|  |  |  |
| --- | --- | --- |
| **Időszak** | **Tartós bentlakás szakfeladaton adott időszakban kinevezettek száma (fő)** | **Adott időszakban megszűnt jogviszonyok száma (lemondás, felmondás, közös megegyezés, nyugdíjazás) (fő)** |
| 2022. évben | 5 | 6 |
| 2023. évben | 7 | 5 (ebből 1 nem szakmai) |
| 2024. évben | 7 (ebből 3 nem szakmai) | 11 (ebből 5 nem szakmai) |

Az előterjesztésben részletezett körülmények, illetve az elsődleges cél, vagyis a hévízi idősek idősotthoni ellátásának hosszú távú biztosítása miatt javasolható a Honvéd utcai telephely más funkció szerinti hasznosítása és az idősek bentlakásos ellátásának egy helyre (székhely) történő koncentrálása. Ennek megvalósításához elsődlegesen javaslatot teszek arra, hogy a Teréz Anya Szociális Integrált Intézmény Alapító Okirata és az Intézmény működését szabályozó Ör. módosításra kerüljön annyiban, hogy az Idősek Otthona I. és Idősek Otthona II. működési (ellátási) területe Hévíz város közigazgatási területére terjedjen ki. Azon lehetőség, miszerint szabad férőhely esetén az ország más településeinek lakossága is felvételt nyer az Alapító Okirat és az Ör. rendelkezéseiből törlésre kerülne. Amennyiben a képviselő-testület támogatja a javaslatot, az alapító okirat és a szociális szolgáltatásokról és a személyes gondoskodást nyújtó gyermekjóléti ellátásokról szóló 21/2014. (IV. 29.) önkormányzati rendelet módosítása a következő testületi ülésre előkészítésre kerül.

Az ellátási terület csökkentésével várhatóan a beköltözők száma visszaesik, mellyel néhány év alatt megoldhatóvá válik a magas szakmai színvonalú, egy helyen (székhelyen) történő működés.

Az idősotthoni ellátás férőhelyszámának csökkenésével párhuzamosan az otthonközeli ellátási formák erősítésével - házi segítségnyújtás, jelzőrendszeres házisegítségnyújtás, idősek nappali ellátása, étkeztetés - (gondozónői létszám bővítésével) szükség esetén az önkormányzat az idősek személyes gondozását maradéktalanul biztosítani tudja. A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet 25. §-a értelmében a házi segítségnyújtás olyan szolgáltatás, amely az igénybe vevő önálló életvitelének fenntartását – szükségleteinek megfelelően – lakásán, lakókörnyezetében biztosítja. ​A házi segítségnyújtás hozzájárul ahhoz, hogy az ellátást igénybe vevő fizikai, mentális, szociális szükséglete saját környezetében, életkorának, élethelyzetének és egészségi állapotának megfelelően, meglévő képességeinek fenntartásával, felhasználásával, fejlesztésével biztosított legyen. A házi segítségnyújtáson kívül az Idősek nappali ellátása (Idősek Klubja) is kötelező szociális alapszolgáltatási feladat, amely elsősorban a saját otthonukban élő, idős koruk miatt szociális és mentális támogatásra szoruló, önmaguk ellátására részben képes személyek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére. 2024. évtől az új telephelyre költözés jelentős komfortfokozat emelkedéssel járt, amely egyúttal a szakmai munka minőségének javítását is szolgálja.

Kérem a Tisztelt Képviselő-testületet az előterjesztés megvitatására a határozati javaslat elfogadására. A döntés egyszerű többséget igényel.

**2.**

**Határozati javaslat**

1. Hévíz Város Önkormányzat Képviselő-testülete a Teréz Anya Szociális Integrált Intézmény Idősek Otthona I. és Idősek Otthona II. szolgáltatási helyek ellátási/működési területeként Hévíz Város közigazgatási területét kívánja meghatározni 2025. június 1-ei hatállyal.
2. A Képviselő-testület felkéri a polgármestert, hogy a Teréz Anya Szociális Integrált Intézmény Alapító Okirat, valamint a szociális szolgáltatásokról és a személyes gondoskodást nyújtó gyermekjóléti ellátásokról szóló 21/2014. (IV. 29.) önkormányzati rendelet 1. pont szerinti módosításának előkészítéséről, következő rendes testületi ülésre történő beterjesztéséről gondoskodjon.

Felelős: Naszádos Péter polgármester

Határidő: 2025. április 30.

**3.**

**Felülvizsgálatok – egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné dr. Gallé Vera | hatósági osztályvezető/előterjesztés készítője |  |  |
| Szintén László | közgazdasági osztályvezető |  |  |
| dr. Tüske Róbert | jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Bali Júlia | TASZII intézményvezető-helyettes |  |  |