 **Hévíz Város Önkormányzat**

**Gazdasági Műszaki Ellátó Szervezete**

8380 Hévíz, Kossuth L. u. 4/A Pf. 49

Tel.: 83/343-400, 83/540-212, 30/267-1900, Fax: 83/340-602

E-mail: [hevizgamesz@hevizgamesz.hu](mailto:hevizgamesz@hevizgamesz.hu)

OTP Keszthely: 11749039-15434555

Adószám: 15434555-2-20

Iktatószám: HIV/ /2025.

Napirend sorszáma:

**Előterjesztés**

**Hévíz Város Önkormányzat Képviselő-testülete nyilvános**

**2025. március 27-ei ülésére**

**Tárgy:** Gazdasági, Műszaki Ellátó Szervezet beszámolója a 2024. évi munkájáról

**Az előterjesztő:** Gönye József igazgató

**Készítette:**  Gönye József igazgató

**Megtárgyalta:** Pénzügyi, Városfejlesztési és Ügyrendi Bizottság

**Törvényességi szempontból ellenőrizte:** dr. Tüske Róbert jegyző

Gönye József

igazgató

**I.**

**Tárgy és tényállás ismertetése**

**Tisztelt Képviselő-testület!**

A 2024 évben elvégzett munkákat, beruházásokat a Képviselő-testület által elfogadott költségvetéshez igazítottuk, a rendelkezésre álló előirányzatokat nem léptük túl. Működésünk során elsődleges szempontunk a kötelezően elvégzendő feledatok megvalósítása, valamint a fenntartónk által meghatározott irányelvek betartása.

Ezen feladatok mellett külső munkákat is vállaltunk. Ilyenek pl. a Nagykanizsai Tankerületi Központ által megrendelt karbantartások, sürgős hibaelhárítások, valamint a Veszprémi Érsekséggel kötött szerződés alapján a Brunszvik Teréz Római Katolikus Óvoda műszaki felügyeletének ellátása.

Intézményünktől a Nagykanizsai Tankerületi Központ üzemeltetéséhez 2024. szeptember 2. napon a következő létesítmények kerültek: a Bibó István Gimnázium Vörösmarty utcai épülete, - Sportcsarnoka és - Kollégiuma, illetve az Illyés Gyula Általános Iskola és Alapfokú Művészeti Iskola Sportcsarnoka. Ezen létesítmények nyári karbantartási feladatait 2024. augusztus végéig elvégeztük, a biztonságos tanévkezdés érdekében.

Továbbra is nagy problémát jelent a megüresedett álláshelyek betöltése intézményünk parkfenntartási és konyha részlegén. A műszaki csoport személyi állományában évek óta nem történt változás, működésük stabilnak mondható.

Sok esetben meglévő kollégák beiskolázásával oldottuk meg a kialakult munkaerőhiányt, pl: tehergépkocsi vezető jogosítvány megszerzése, valamint konyhalányok beiskolázása szakács tanfolyamra. A bérek emelésével talán javulna helyzetünk, viszont a szállodaiparral, valamint a vállalkozói szférával szemben kicsi az esélyünk.

A beruházásra szánt összeget (15 778 357,-Ft) az elmúlt években mindig olyan fejlesztés megvalósítására fordítottuk, amelyből várhatóan a jövőben profitot tudunk elérni.

Ilyen volt a 2023. év végén elindított napelemes rendszer megvalósítása a GAMESZ központi épületén, melynek beüzemelése 2024. év közepén megtörtént. Célunk, hogy a megtermelt áramot maximálisan elhasználjuk, valamint csökkentsük a gázfogyasztásunkat.

Az ebédlő fűtésére három darab 7 KW teljesítményű hűtő-fűtő klímát is felszereltettünk.

A 2025. évben valósul meg egy elektromos teherautó beszerzése, melynek töltését szintén a napelemek által termelt árammal oldjuk meg. A tiszta energiára történő átállás csak egy nagyobb beruházással valósítható meg.

Munkagépeink életkora 15-20 év, a folyamatos javításoknak köszönhetően üzemképesek, viszont az életkoruk miatt az alkatrészellátás akadozik. A jövőben törekednünk kell a gépparkunk megújítására. Multicar öntözőgépünk gyártási éve ismeretlen, Mercedes Unimog 24-, Yukon kistraktor 11-, Antonio Carraro kistraktor 13 éves.

**A GAMESZ által 2024-ben elvégzett fontosabb feladatok:**

Irodai, ügyfélfogadási feladatok ellátása

A GAMESZ irodában történik az intézmény működésével kapcsolatos valamennyi adminisztrációs ügyintézés, levelezés, szerződéskötés, és a pénzügyi feladatok elvégzése, valamint az önkormányzati intézmények munkaügyi feladatainak ellátása, a temetkezésekkel kapcsolatos ügyintézés.

A Városi Sportcsarnok és a Bibó István Gimnázium Tornacsarnokának bérbeadásával kapcsolatos feladatokat szintén a GAMESZ iroda látta el a Nagykanizsai Tankerületi Központ részére történő átadás napjáig (2024. szeptember 2.).

A konyhai étkezési díjak befizetése online módon történik, de telefonos és személyes segítséget nyújtunk, amennyiben szükséges.

Közvilágítás ellenőrzése, karbantartása:

A város területén lévő közvilágítási rendszer javítására a PLH Közvilágítás Kft-vel van szerződésünk. A szerződést évente hosszabbítjuk, rendelkezésre állás összege havonta 122 238,- Ft. A belváros kandelláberei a város tulajdonában vannak, azok javítását villanyszerelőnkkel végeztetjük . A cseréhez szükséges fényforrás gyártása megszűnt, ezért a lámpafejben egy kis átalakítással, azonos teljesítményű led panelt szerelünk be. A közvilágítás korszerűsítés során lecserélt lámpafejek jótállása lejárt, meghibásodás esetén egyedi ajánlatot kapunk a javításukra, viszont célszerűbb új lámpafejeket vásárolni, mivel a javítási költség majdnem annyiba kerül mit az új lámpatest.

A hibabejelentéseket intézményünk végzi, szakaszhiba esetén az E-ON hibabejelentő oldalán azonban ezt a lakosság is megteheti a 06 80 533 333-as telefonszámon, valamint az alábbi e-mail címen: [aramhalozat@eon.hu](mailto:aramhalozat@eon.hu).

Útmesteri feladatok:

Az útburkolati jelek felújító festése 2024. tavaszán megtörtént, következő festést 2025. őszére tervezzük. A jelzőtáblák, csapadékvíznyelő rácsok állapotát havi szinten ellenőriztük, szükség esetén cseréltük, javítottuk. Rendszeres útmesteri feladat elvégzésére külsős szakembert nem tudunk foglalkoztatni, kérdés esetén egyedi megrendelést adunk.

Kátyúzás:

Kiadásaink csökkentése miatt a feladatot saját állományunkban lévő dolgozók végezték el két ütemben, tavasszal és ősszel. A töredezett felületeket meleg aszfalttal javítottuk, és a kimosódott útpadkákat kavics zúzalékkal feltöltöttük. A javítás éves anyagköltsége 691.113,- Ft volt.

Úthálózatunk aszfaltburkolata elöregedett, számos helyen megsüllyedt, töredezett, javításuk egyre nehezebb. A belvárosban telepített fák gyökérzete közvetlenül a felszín alatt helyezkedik el, növekedésük hatására a burkolt felületek megemelkednek, balesetveszélyessé válnak. Javításuk a megvastagodott gyökér eltávolításával lehetséges, amely sok időt vesz igénybe. A kátyúzási feladatot a jövőben külső vállalkozó bevonásával kellene megoldani, az ezzel nyert időt más karbantartási feladatok elvégzésére tudnánk fordítani, pl.: szemetes kosarak, padlábak festése, épületeink állagmegóvása, stb.

A belváros kockakővel burkolt járófelületéből, a csapadék kimossa a bazalt zúzalékot, melyet rendszeresen pótolni kell.

A nyilvános WC-k üzemeltetését külső vállalkozó látja el. Bérleti díjat nem fizet, a keletkezett bevételből kell biztosítania az üzemeltetéshez szükséges anyagokat. Folyamatos karbantartás ellenére gyakran jelentkeznek nagyobb meghibásodások, igyekszünk a működés akadályoztatása nélkül a javításokat elvégezni. A Nagyparkolóban lévő nyilvános wc külső homlokzatát átfestettük, kisebb tetőjavításokat végeztünk, viszont a jövőben a tetőszerkezet egy nagyobb felújításra szorul.

A HEBI üzemeltetését az előző évhez hasonlóan végeztük. Az ellenőrzési, karbantartási munkákat munkaidőben látta el két munkatársunk, a munkaidőn túli hibaelhárítást túlmunkában számoltuk el. Kihasználtsága változó, inkább a helyi lakosok veszik igénybe. A kerékpárok műszaki állapota valamint a kihasználtság tekintetében célszerű a szolgáltatást megszüntetni.

A műszaki csoport biztosítja a város és intézményeinek biztonságos működését, valamint az Önkormányzat gondnoki teendőinek helyettesítését.

A kötelezően ellátandó feladataink mellett számos külső munkát vállaltunk. Elvégeztük a Nagykanizsai Tankerületi Központ által üzemeltetett iskolák nyári karbantartását 787.241,- Ft értékben, valamint az év közben felmerülő hibaelhárításokat,.melynek éves bevétele 820.125,- Ft.

Az óvoda üzemeltetését a Veszprémi Érsekség vette át, a szükséges javítások elvégzésére valamint a rendelkezésre állásra szerződést kötöttünk. Az ebből befolyt összeg 1.219.200,- Ft volt. A nyári karbantartás elvégzéséből eredő bevételünk 1.708.150,- Ft volt.

Feladataink mellett részt vettünk a Deák téri épületben kialakított könyvtár berendezésében, könyvek pakolásában, valamint a Teréz Anya Szociális Integrált Intézmény irodáinak kialakításában.

A Vörösmarty utcai beruházáskor a meglévő padhelyeket megszüntették, újak kialakítását a kivitelező nem valósította meg. A lakosság kérésére három padot helyeztünk ki.

A Hévízi Polgármesteri Hivatal előtti-, valamint a Moll téri szökőkutakat nem tudtuk beüzemelni, mivel a medencetérből elfolyik a víz. Anyagi fedezet hiányában a felújítás nem valósult meg.

A Teréz Anya Szociális Integrált Intézmény bentlakásos épületében folytattuk a szobák járófelületének felújítását, valamint az elkészült helyiségek festését.

Elkezdtük a közterületi padok deszkacseréjét, 2025. nyarára tervezzük a munka befejezését.

Önkormányzati rendezvényeken kívül-, az egyesületek által szervezett programok előkészítésében is részt vettünk.

Piac:

A piac csarnok simított betonfefülete megkopott, a falakon szennyeződések nyomai voltak láthatók, ezért úgy döntöttünk, hogy az árusító tér felújítását el kell végeznünk. 2023. év végén sikerült megvásárolnunk a felújításhoz szükséges kétkomponensű kopásálló műgyantát, festéket. A munka elvégzéséhez két hétre bezártuk a csarnokot, és a tervezett felújítást elvégeztük.

A nagy sátor tanúsítványának érvényessége ez év január közepén járt le, a szükséges felülvizsgálatot, valamint a karbantartását elvégeztük.

A következő bekezdésben olvasható **Benkő Lajos piacfelügyelő éves beszámolója**:

„A 2024. év az előző két év Covidos és immár harmadik évébe lépő háborús évekhez hasonlóan nem a szárnyaló fejlődés és siker éve. Természetesen nem a környék többi piaca nekünk az összehasonlítási alap, amihez képest közösségünk jelentősen felül teljesít, hanem a lehetőségeinkben rejlő eredmények alapján állítom ezt.

Amennyiben visszaállnának a Covid és a háború előtti évek, az értelmetlen visszájára elsülő szankciózások, a turistaforgalom összetétele a régi lenne, úgy nagyságrendekkel jobb eredményekről számolhatnánk be. A város turisták általi látogatottságát az évközben szálloda telítettség jól reprezentálja, amit a statisztikák forgatásával sem lehet hibátlannak mondani. Tudom, a korábbi évek számai alapján, hogy minden szép és jó. az eltöltött éjszakák meg a különféle általam nem ismert nézőpontok alapján egyre jobban élünk, de a valóság nekem mást mutat. Hét közben a város utcáin mintha ciánoztak volna, a szombati piacnapokon való teltházas nagyparkoló után délután már egy embert se lehetett látni. Ennek megfelelően a piac sem a régi, bár látszólag az idelátogató mindig telt házat látott. Mi árusok és itt dolgozók tudjuk, hogy a vásárlások nem a régiek, az embereknek egyre kevesebb pénzük van és az is egyre kevesebbet ér. A piac régóta nem csak a kereskedelemről szól ez egyfajta találkozó hely is ahol az emberek megbeszélik a velük történteket. Mint máskor most is volt közülünk lemorzsolódás amit újonnan érkezőkkel sikerült betölteni, igy a piac mint régen folyamatosan telt házzal üzemel. Továbbra is megtartom régi szokásom, hogy motorozás közben próbálok új, friss árusokat idecsábítani akikkel színesítem a közösséget.

Van néhány árus akiknek a termékei vagy a minősége miatt kialakult egy állandó visszatérő vásárlóréteg amit jó lenne egyre emelni. Ehhez az kellene, hogy több rendkívüli árakkal dolgozó árus legyen aki miatt külön tömegek járnak ide. Nem akarok név szerint senkit kiemelni, a szabad árak miatt mindenki annyiért adja amennyiért akarja, a kötelező adattartalom mint gyártás, szavatosság stb meglétébe szólhatok csak, az árakba nem. Viszont el kellene gondolkodni mindenkinek, hogy ha egyre csökken a vásárlói száma, hogy mit csinál rosszul.

Terveink közt szerepel a korábbi évek sikeres rendezvényeinek folytatása ami közül a két legjelentősebb az Asszonyfarsang és az Állatok világnapjai rendezvény. Természetesen közbe az évszaknak és termőidőnek megfelelően zöld napok a medvehagyma és újhagyma éréskor, lecsós napok, szüret idején szőlővel kapcsolatos rendezvény és bármi más is lehet amit felvet a közösség. A korábbi évekhez hasonlóan idén is lesz kirándulás. Több úticél is felmerült de még nem lett döntés. Jelentős strukturális változás elé nézünk, az eddigi Gamesz felügyelet alól várhatóan márciusban átkerülünk a Vüz kft- be aki a város parkolását is üzemelteti. Hogy ez jó vagy nem jó, azt egyenlőre nem tudom, bízzunk benne, hogy jó lesz. Jelentős változás az is, hogy az új városvezetés a tervek és ígérete szerint elkülönít egy összeget a piacon tartandó kulturális rendezvényekre, aminek előnyös hatásait az elmúlt hónapokban már érezhettük. Az eddig megtartott rendezvények érezhetően minőség és szakmai hozzáértésbeli különbséget hoztak, reméljük végleg vége a "beszélgetések a séf úrral" végeláthatatlan Saga sorozatnak, amit a két beszélgetőn kívül mást nem érdekelt.

Nézzünk bíztatóan az új városvezetés felé. eddigi munkájuk erre ad okot. Remélem az új esztendő eljövetelével kitör a béke, a felújított külkapcsolatok után több német, osztrák vendég jön és visszatérnek az oroszok. A korábbi testvérvárosi kapcsolatból ugyanis nem sok kínai és török vásárló volt. Ez az év se nézz ki sétalovaglásnak, de lássuk a jó oldalát. A tél után nyár jön és tegyünk is a szebb jövőért. „

Síkosságmentesítés:

A téli időszak közeledtével ellenőriztük, és szükség esetén javítottuk a síkosságmentesítéshez használt eszközöket. Teherautónk műszaki vizsgára való félkészítése során számos hibát találtak, javítása 1,6 millió forintba került. Az Ady Endre utca kivételével minden út-, és közterület síkosságmentesítését intézményünk végezte el. Folyamatos vezetői ügyelet mellett születik döntés a szükséges beavatkozásokról, amellyel jelentős költség- és munkamegtakarítás érhető el. A feladatot előre meghatározott terv alapján látjuk el. A meredek utcák, gyűjtőutak az elsők, ezt követi a többi utca síkosságmentesítése, ezzel párhuzamosan a gyalogátkelőhelyek, buszöblök, önkormányzati intézményekhez csatlakozó burkolt felületek. Az utak felületére (aszfaltfelületre) útszóró sót, a járdafelületre zeolitot használunk. Az utakra vonatkozóan egy teljes sózási körben hozzávetőleg 6 tonna só kerül kiszórásra, amely a jelenlegi áron hozzávetőleg 600.000,- Ft költséget jelentett. Ehhez jön még a járdafelületekre kiszórt síkosságmentesítő anyag. 2024-ben a kevés beavatkozásnak köszönhetően nem kellet sót vásárolnunk.

Csapadékcsatorna takarítás, csapadékcsatorna üzemeltetés: A csapadékcsatorna aknáinak, ülepítő rendszerének takarítása a fagymentes január-februári hónapokban lenne időszerű, azonban a tél végi – kora tavaszi metszési, takarítási munkálatok mellett a rendelkezésre álló létszámmal csak haváriaszerűen tudtuk ezt elvégezni.

A csapadék- és szennyvízcsatornák közelébe ültetett fák gyökerei előbb-utóbb behatolnak a cső belsejébe a repedéseken, összeeresztéseken keresztül, víz után kutatva. Az Erzsébet Királyné-, és az Attila utcában található Hotel Carbona előtti csatornarendszer mosatását, valamint a Jókai utca teljes szakaszát végeztettük el. A nagyparkoló mögötti szervízúton is szükségessé vált a rendszer mosatása. A munka elvégzése során tapasztaltuk, hogy a dugulást a rendszerben lerakódott zsír okozta. Feltételezésünk szerint a vendéglátó egységek alkalmazottai öntik a lefolyóba a szennyezett vizet (kollégáim több ízben szemtanúi voltak a műveletnek).

Az ingatlantulajdonosok közterület-fenntartási kötelezettségeiből fakadó egyik probléma, hogy a kaszálás, esetenkénti szegélyezés után a burkolt felületekről történő nyesedék összegyűjtése gyakorta elmarad, amely egyrészt esztétikailag zavaró, másrészt komoly gondokat okoz a csapadékvízelvezető rendszerbe történő bemosódásakor, eltömítve azt.

A nyílt csapadékelvezető árkok folyásfenekének helyreállítása, a hordalék elszállítása, esetlegesen benőtt növények eltávolítása, szemét összeszedése szintén ebben az időszakban került kivitelezésre (Egregyi utcai árok, Római utcai árok), az időjárási körülményektől függően.

Ezeknek az árkoknak a kaszálását egész évben rendszeresen elvégeztük (Büki árok, Szent András kimenő melletti átkötő út a buszpályaudvarnál, Széchenyi bejövő mellett, Római romkert melletti árok, Flavius Üzletház melletti árok, Rudifürdő köz).

Rendszeres takarítási feladatot jelentett a Hévíz nyugati határában húzódó elkerülő út és a Szent András utca kimenő szakaszának keresztezésében kialakított alagút nagyobb eső utáni kitisztítása a bemosódott sártól. A rendszer tisztítására kevés időt tudtunk fordítani.

Fakivágás, fapótlás:

A fakivágás engedély, bejelentés alapján történik. A 282/2024. (IX. 30.) Korm. rendelet rendelkezik a fapótlásról, amely azt írja elő, hogy vagy helyben, vagy a település másik, önkormányzati tulajdonú ingatlanán történjen a pótlás, egy az egyes mértékben. A pótlás azonban sajnos nehézségekbe ütközik. Számos esetben (kapubehajtók, védőtávolságok) a helyben pótlás nem lehetséges. Előfordulnak olyan kivágások, amelyek olyan helyen történnek, ahová eredetileg sem lett volna szabad fatermetű növényt telepíteni (Semmelweis lakótömb garázssora, temető szűk sírhelyei közötti terület). A fasorok cseréjénél sem javasolt a közművezetékekre, vagy azok közvetlen közelébe fasorokat ültetni, akkor sem, ha előtte fasor is húzódott azon a nyomvonalon. Lényegében a város nagy részén a kivágások pótlása a fent említett okok miatt ellehetetlenül, és mind városökológiai, mind közmegítélési szempontból is kedvezőtlen.

A város koros fasorai nincsenek jó egészségi állapotban. A Honvéd utca, József Attila utca, Petőfi utca hárs fasorain vezérágak, törzsek szintjén is teljes keresztmetszetű korhadások tapasztalhatók, amelyek óriási veszélyforrást jelentenek. A koros fasorok kivágott egyedeinek pótlása sok esetben nem indokolt, mert egy korhadt ágrendszerű, rossz egészségi állapotú fasorban nem a pótlás, hanem teljes fasor rekonstrukció jelenthet megoldást.

A fametszéseknél több szempont érvényesül. Az egész év folyamán munkát ad a száraz ágak leválogatása, amely egyes esetekben koronarészek eltávolítását is jelentheti. Többnyire tél végén – kora tavasszal, a munkák döntő többségét adják a fák lombkoronájának a villanyvezetéktől történő eltávolítása, a 1,5 méteres távolság biztosítása. Az elmúlt években ezt az E.ON alvállalkozójával együttműködésben végeztük, azonban a közelmúltban egyre kevésbé keresnek meg bennünket ezzel a céllal.

A József Attila utca, valamint a Petőfi utca hársfasorának ilyen jellegű visszametszését rendszeresen, két-három évente elvégezzük. A nagyrészt törzs-, és vezérág korhadással érintett faegyedekből álló fasorok balesetveszélyessége még azzal sem csökkenthető alapvető mértékben, hogy rendszeresen visszavágjuk őket.

A városban olyan nagy számban fordulnak elő villanyvezetéket zavaró fasorok, hogy saját kapacitással más munkák mellett nem tudjuk elvégezni a metszést, ezért szükséges külső vállalkozó bevonása. A tavalyi év elején a Madách utca gömbkőris fasora lett visszavágva. A villanyvezeték alá ültetett fasorok problémája mind városüzemeltetési, mind esztétikai, valamint városökológiai szempontból egyaránt kedvezőtlen. Az az évi növekményt is figyelembe véve, a 1,5 méteres távolság megtartása a legtöbb esetben a korona nagy részének eltávolításával jár. Szakmai szempontokat figyelembe véve, ezek a csonkolt fasorok sem ökológiai, sem esztétikai szempontból nem töltik be szerepüket, fenntartásuk rendszeresen visszatérő, jelentős költséget indukál. A folyamatos csonkolás következtében legyengülnek, gyenge egészségi állapotban vegetálnak. A csonkolt metszfelületeken gyakran kórokozó gombák hatolnak a fa belső szöveteibe, és korhadási folyamatokat indítanak el a vázágakban, és a törzsben. Évek múlva nagyfokú balesetveszély forrásává válnak a fák. Jól megfigyelhető ez az említett József Attila, és Honvéd utcában is.

Mindenképpen szükségesnek tartjuk magasabb döntéshozói szinten, ezen fasorok helyzetének felülvizsgálatát, létjogosultságukat.

Kiemelt feladatként kell kezelni az Erzsébet királyné utca hibrid éger fasorát, ahol a fák lombkoronája már kinőtte az utca űrszelvényét, és a lombkorona a környező épületek falát, tetejét súrolja. Az oldalsó ágak kisebb-nagyobb visszametszésével, az alsó ágak levágásával, a korona „feltolásával” sikerült egy kicsit kedvezőbbé tenni a jelenlegi állapotot, azonban ez csak átmeneti megoldást jelenthet. A másik probléma, hogy a fák  felszínen húzódó gyökerei részben a környező burkolatot egyre nagyobb területen felnyomják, balesetveszélyes helyzetet teremtve a fa környezetében, de mostanra már az utca jelentős részén. A burkolat újra rakása szintén rövidtávú megoldást jelent, mivel a gyökerek vastagodása következtében újra kimozdul a burkolat, vagy más helyen púposodik fel.

A városban az elmúlt évben 40 db faegyed került kivágásra, amelynek döntő többsége gömbmeggy és csörgőfa volt. Kivágásra került továbbá a buszpályaudvar mellett álló, kiszáradt facsoport is.

A tavalyi évben 43 db, többségében 3xi 12/14, valamint 14/16 törzskörméretű fát pótoltunk, 2.112.962,- Ft értékben.

Köztemetők

Hévíz város közigazgatási területén 2 temető található, az Árpád utcai valamint az Egregyi városrészben a Dombföldi utcai.

Az Egregyi temetőben új sírhely megváltására nincs lehetőség, csak a meglévő sírra való rátemetés lehetséges. Itt 2024. évben 5 rátemetés történt.

Az Árpád utcai temetőben a H parcellában és az I parcellában, illetve az Urnafalban van lehetőség új sírhely megváltására. A többi parcellában a meglévő sírhelyekbe lehet temetni, rátemetni.

2024. évben az Árpád utcai temetőben 46 temetés történt. 36 esetben számláztunk ravatalozó használati díjat. Halotthűtő bérlésére nem volt igény.

Az új sírhelymegváltások száma 10 db-, az urnafülke megváltások száma 3 db volt az elmúlt évben.

A 2 temetőre vonatkozóan 40 db sírhely újraváltását rendezték a hozzátartozók 2024-ben.

Halottak napja előtti héten a lejárt sírhelyekre matricát helyeztünk ki, melyben felhívtuk a figyelmet az újraváltás lehetőségére. A felszólítást követően a novemberi és a decemberi hónapban 15 db újraváltás történt.

Síremlék felállításra 15 -, sírhely tisztításra pedig 11 alkalommal adtunk ki engedélyt.

A jelenlegi temetői díjak 2023. január 1-től érvényesek.

A jövő évtől célszerű lenne a díjakat felülvizsgálni, valamint azokat az infláció mértékével emelni.

A „Magyar Falu Program” keretében az Hévíz Város Önkormányzata az új díszsírhelyeknél (J parcella) 2 db közlekedő út megépítését-, valamint 1 db urnafal kialakítását valósította meg.

A jövőben saját beruházásból urnafalat nem kell építtetnünk, mivel a meglévőkben 37 db szabad urnafülke található.

Az elmúlt években folyamatos megkeresés volt a meglévő temetői kivilágítás bővítésére.

Az Árpád utcai temetőben a napelemes lámpák kihelyezésével (6 db) tettük komfortosabbá a temetőben való közlekedést.

A temetőgondnoki feladatokat 1 fő látja el, aki egyben villanyszerelői teendőket is végez, valamint a síkosságmentesítési feladatok ellátásában is részt vesz. Folyamatos felügyelet a temetőben ebből kifolyólag nincs.

A temető nyitására és zárására Berki Jánosnét bíztuk meg, aki havi bruttó 60 000,- Ft összeg fejében látja el a feladatot.

Az Árpád utcai temetőben a nagyfeszültségű légvezeték alatt-, illetve annak védőtávolságán belül elhelyezkedő, nyugati telekhatár mentén húzódó platán fasor drasztikus visszavágása történt meg a tavalyi évben. Az E.ON szakembereinek irányításával, külsős vállalkozó végezte el a kellő mértékű visszavágást, amelynek során a lombkorona nagy részét el kellett távolítani, a vezérágak szintjéig. A fasor ebben az állapotában nem tölt be sem térhatároló, sem esztétikai szerepet.

Közterület takarítás

A seprőgéppel a gépi seprésre alkalmas területeket tudtuk kezelni, elsősorban az útszegélyek mentén használtuk, de arra alkalmas részeken járdasöprésben is bevált (Festetics sétány, Széchenyi utca, Zrínyi utca).

A seprőgép mellett rendszeres kézi takarítás is volt a közterületeken, utak, járdák mentén, főként viharos, szeles időszakok után.

A tél végi átfogó takarítás alkalmával az ágtörmelékek, nagyobb ágak összeszedése kézi takarítással történt, ezt követően került sor a gépi tisztázásra. Ez a kettős munkafázis a vékonyabb hajtásokkal, vagy törékenyebb ágrendszerrel rendelkező fasorok esetén nagyobb munkát jelentett egész év folyamán (Attila utca – nyír, Honvéd, József Attila – hársak). Tél végén, kora tavasszal folyamatos munkát jelentett az éger földre hulló virágzatainak összegyűjtése (Erzsébet királyné, Széchenyi utca).

Tavasszal a cserjeágyak metszésénél a cserjék ágai között megrekedt, az előző évi ősszel lehullott lomb a metszéssel egyidőben került eltávolításra.

A legnagyobb mértékű lombtakarítás természetesen az őszi időszakra esett.

Feladatunk elsősorban az úttest felületének takarítása, mivel a kaszáláshoz hasonlóan a járda, zöldsáv takarítása az útfelület szegélyéig az ingatlantulajdonosok kötelezettsége. Természetesen nem lehet, és értelmetlen is éles határt húzni lombtakarítás terén az útfelület, és a járda, zöldfelület között, nyilvánvalóan a teljes útkeresztmetszet takarításával számolunk, azonban a lakosság együttműködése – ritka kivételtől eltekintve – elmarad.

A rendezvények utáni, illetve a rendszeres időközönkénti burkolattakarítás egyaránt nehézséget okozott a belvárosban. A belvárosi takarításra szűk időintervallum áll rendelkezésre a reggeli kezdési időponttól az üzletek nyitásáig. Sajnos, a takarítás zajhatással jár, és esetenként porral is, amit a nyaralók, a lakosság, az üzlettulajdonosok nehezen toleráltak. Számos konfliktussal jártak belvárosi takarításaink. Az ehhez alkalmas elektromos, akkumulátoros gépek zaj-kibocsájtása ugyanazon mértékű.

A rendezvényeken takarítási ügyeletet láttunk el. Ez azt jelentette, hogy napközben (6.30-14.45) a külső területeken és a belvárosban szemetet összeszedő kettő kolléga mellett, egy harmadik kolléga 14.00 és 22.00 óra között látta el a rendezvényen az ügyeletet, és folyamatosan gyűjtötte a szemetet, ürítette a hulladékgyűjtőket. Másnap fújóval, és kézzel való takarítás, üvegek összegyűjtése történt a rendezvény kezdete előtt.

A város környéki kerékpárutak-, pihenők tisztántartását elláttuk. A kifolyó csatorna mentén a Berki sétányt kaszáltuk, 2-3 naponta elszállítjuk a szemetet, annak ellenére, hogy az keszthelyi közigazgatási terület.

Szúnyoggyérítés, biológiai szúnyoggyérítés, növényvédelmi munkák

Már az ötödik éve alkalmazzuk a biológiai szúnyoggyérítést megelőző beavatkozásként. Folyamatos szerződésben vagyunk a PANNÓNIA Központ Szakértői és Tanácsadói Koordinációs Kft-vel, aki feltérképezte a lárvák élőhelyeit, évről-évre frissíti ezt a térképállományt, az időjárás változásának függvényében nyomon követi a lárvák egyedszámát, és a gyérítési beavatkozásokat követően javaslatot tesz a földi kémiai irtás szükségességére. A természetvédelmi területen a Zala Megyei Kormányhivatal Környezetvédelmi, Természetvédelmi és Hulladékgazdálkodási Főosztály Környezetvédelmi és Természetvédelmi Osztály engedélye szükséges a munka elvégzéséhez. Ez a preventív beavatkozás csökkentheti a földi kémiai irtások számát, csökkentve a környezetterhelést, és a költségeket egyaránt. A tavalyi évtől a hatóság a védett területek élővilágára vonatkozóan monitorozást írt elő a szer kijuttatása előtt egy, azt követően két alkalommal, egyeztetve a Balaton-felvidéki Nemzeti Parkkal.

Biológiai szúnyoggyérítésre tavaly nem került sor, a megbízott vállalkozó nem javasolta a vegetációs időszak során. A biológiai gyérítést Vectobac nevű vegyszerrel végzik, amely közterületeken az egyetlen engedélyezett szer.

Az év folyamán egyetlen földi kémiai szúnyoggyérítést végeztettünk.

Tőlünk függetlenül a BM Országos Katasztrófavédelmi Főigazgatóság Gazdasági Ellátó Központja is rendszeres időközönként végez légi kémiai beavatkozásokat. Erre tavaly három alkalommal került sor.

A hatékonyságot befolyásolja Hévíz közigazgatási területén átnyúló, más települések területén elhelyezkedő szúnyogtenyésző helyek bevonása. A gyérítés hatékonysága abban az esetben lesz megfelelő, ha a környező településeken is egyidőben elvégzik a beavatkozásokat.

A biológiai gyérítés folyamatába javasolt a lakosság bevonása, hiszen a háztáji tenyészőhelyekre a földi kémiai kezelések nem jelentenek hatékony megoldást. Kereskedelmi forgalomban kaphatók biológiai hatóanyagú tabletták, amelyet a lakosság alkalmazhat az ingatlanokon belül.

A tavalyi évben a tavaszi lemosó permetezéssel együtt négy növényvédelmi permetezést végeztettünk el külsős vállalkozó segítségével (Rovért Kft.), amely előre egyeztetett útvonalat követve végezte el a munkát.

Szükséges esetenkénti lokális védekezés is az átfogó növényvédelmi beavatkozások között. Ide tartoznak az egynyári ágyak, de a puszpángok egyedi növényvédelmének ellátása, valamint a rózsák, vagy a Rákóczi utca hársfáinak rendszeres kártevők, kórokozók elleni permetezése is.

Zöldfelület fenntartás, kaszálás, gyommentesítés

A GAMESZ az önkormányzati intézmények környezetében, a zöldterületeken (közkertek, közparkok), valamint a turisztikailag kiemelt területeken végezte el a kaszálást. Emellett a városképi szempontól is fontos Kossuth L. u. kaszálását is elvégeztük.

Hozzávetőleg ez 6,5 ha terület fűnyírását jelenti, amelyben a kis közlekedési háromszögektől kiindulva a nagyobb 3000 m2-es park, és fél hektáros lakótömb belső is beletartozik.

Tél végén - kora tavasszal az egyik legnagyobb időt - energiát igénylő munka a metszés volt, de év közben is folyamatos az elvégzendő feladat.

Az egynyári ágyak rendszeres gyommentesítése mellett a város cserjefelületei is folyamatosan igényelték a gyommentesítést. A tavalyi évben március és november között, 4 fő napi bejelentésű munkavállaló foglalkoztatásával tudtuk csak elvégezni a cserjefelületek fenntartását. Ez 3.673.800,- Ft bérkifizetési, és 953.100,- Ft közteher befizetési költséget jelentett. Az egyszerűsített foglalkoztatás közterhe jelentősen változott az elmúlt időszakban, 2700,- Ft/napról 4400,- Ft/napra emelkedett.

2025. évben sikerült egy teljes állású női dolgozót alkalmaznunk, de a jelenlegi évben is szükségünk lesz egyszerűsített foglalkoztatottak munkájára, mivel nőni fog a nagyobb kiterjedésű zöldfelületek aránya, a Széchenyi utca, a Római romkert és a Nagyparkoló gyommentesítése, fenntartása mellett a Kölcsey utca – Deák tér zöldfelületi egységei is hozzáadódnak a fenntartási munkákhoz. A tavalyi évben a Kölcsey utca járdaburkolata melletti közterületi sávban 22 db babérmeggyet telepítettünk, valamint kulékavics terítést végeztünk, az építési terület kedvezőtlen látványának kompenzálása érdekében.

A külterületi utak, nagyobb kiterjedésű, külterületi önkormányzati ingatlanok kaszálását az év folyamán rendszeresen végeztük, döntően saját erőből (Búzakalász utca folytatása - 037/129 hrsz, Kisfaludy utca – Büki utca közötti út - 064/30 hrsz., 2102. hrsz-ú terület, Akác utca feletti terület - 060/1 hrsz.).

Árvácska, tulipán kiszedés, ágyak ültetésre előkészítése, talajfertőtlenítés, tápanyag utánpótlás, egynyári ültetés 600 m2-en, hozzávetőleg 5500 db palánta elültetése 2024. 04. 30. - 05. 10. között valósult meg.

Egynyári kiszedése, öntözőcsövek kiszedése, ágyak előkészítése, földfeltöltés, talajfertőtlenítés, tápanyag utánpótlás, árvácska (közel 12000 db), tulipán ültetése (8600 db) 2024.09.25 – 2024.10.10. valamint 2024.10.16 – 2024.10.18. között történt.

Játszóterek:

2024-ben a Babócsay utcai, valamint a Zrínyi utcai játszótér játékainak felülvizsgálata valósult meg.

A biztonsági felülvizsgálat időtartama négy évről három évre, majd a tavalyi évtől három évről két évre csökkent. Ez a gyakrabban történő felülvizsgálat többletköltséget eredményez.

A játszóterek műszaki-biztonsági állapota az előírásoknak megfelel, a bevizsgálási jegyzőkönyvek érvényesek.

Takarítás heti kétszeri alkalommal történt. A homokozókban a homokot évi két alkalommal cseréltük. Az óvodák homokozóiról, játszóeszközeiről hasonló módon gondoskodtunk.

Mivel a játékok faszerkezete a folyamatos festés ellenére is elkorhadt, ezért felújításukat, vagy cseréjüket szükség szerint elvégezzük.

A kondipark biztonsági felülvizsgálatát elindítottuk, a kért dokumentációk nem állnak rendelkezésünkre, valamint a Hévízi Polgármesteri Hivatal Műszaki Osztályán sem találhatók. A jelenlegi műszaki előírásoknak a kialakítás nem felel meg, a szükséges módosításokat elvégeztük várjuk az újbóli ellenőrzést, valamint annak eredményét.

Konyha, közétkeztetés:

Intézményünk biztosítja az étkeztetést a bölcsőde, az óvoda, az általános iskola, a Bibó István Gimnázium, a Teréz Anya Szociális Integrált Intézmény Idősek Otthona és az egyéb szociális ellátottak vonatkozásában, valamint a munkahelyi étkeztetés esetében is.

2024. március 1-től 10%-os térítési díjemelést hajtottunk végre, amellyel a megszabott normaköltséget tudjuk tartani.

2024. júniusában élelmiszer beszerzési eljárást indítottunk az alapanyagok tekintetében, az alábbi 8 termékkategóriában:

- Tej- és tejtermékek,

- Hús,

- Húskészítmények,

- Gluténmentes termékek,

- Száraz áru,

- Fagyasztott termékek,

- Kenyér és pékáru,

- Zöldség, gyümölcs.

A gluténmentes termékekre nem kaptunk árajánlatot.

A többi termékkategóriában határozott idejű-, 2024.07.01 – 2025.12.31. tartó szerződést kötöttünk a beszállítókkal.

A szerződésben rögzítettük, hogy az árakat félévente lehetőség van a piaci árakhoz igazítani, közös megegyezéssel.

Konyhánk jelenleg átlagosan 600-650 fő/nap étkezési igényét elégíti ki A-B menü választási lehetőség biztosításával, hétfőtől – péntekig.

Továbbra is célunk a vendégétkezők létszámának növelése, amelynek érdekében a Hévízi Tv-ben, valamint a honlapunkon is hirdetéseket jelentettünk meg. Felvettük a kapcsolatot a Hévízi Szobakiadók Szövetségének vezetőjével, és az Ő együttműködésével a nyári időszakban lehetőséget biztosítottunk magánszálláshelyekre érkező magyar vendégek részére. A jövőben is tervezzük ezen szolgáltatás biztosítását, mivel számos pozitív visszajelzés érkezett intézményünk felé.

2024-ban a Hévízi Termelői Piacot továbbra is támogatjuk kérésükre a rendezvényekre megfőzzük a kért ételeket.

Az alábbiakban szemléltetjük a napi étkezők számát intézményi bontásban.

- bölcsőde (23 fő): napi négyszeri étkezés

- óvoda (100 fő): napi háromszori étkezés

- iskola menza (80-90 fő): napi egyszeri étkezés

- iskola napközi (150-160 fő): napi háromszori étkezés

- középiskola (50-60 fő): napi egyszeri étkezés

- kollégium (5 - 10 fő): napi kétszeri étkezés

- TASZII szociális étkezők (65fő): napi egyszeri étkezés

- TASZII bentlakó gondozottak (57-60fő): napi ötszöri étkezés

- intézményi dolgozók (40-50 fő): napi egyszeri étkezés

- vendégebéd (30 fő): napi egyszeri étkezés

Átlagosan 400-500 fő/nap gyerekétkeztetést biztosítunk, az alábbi táblázat mutatja a támogatásban részesülők arányát (a táblázat a 2024. január havi adatok alapján készült). A támogatottak körét országos rendelet határozza meg.

|  |  |  |  |
| --- | --- | --- | --- |
| **Intézmény neve, étkezők létszáma** | **100 %-ban támogatott** | **50 %-ban támogatott** | **Teljes árat fizet** |
| Bölcsőde: |  |  |  |
| étkező : 23 fő | 20 fő |  | 3 fő |
|  |  |  |  |
| Óvoda |  |  |  |
| étkező : 100 fő | 79 fő |  | 21 fő |
|  |  |  |  |
| Illyés Gy.Ált.Isk.: |  |  |  |
| Napközis: 151 fő | 16 fő | 47 fő | 88 fő |
| Menzás : 88 fő |  | 21 fő | 67 fő |
|  |  |  |  |
| Bibó István Gim.: |  |  |  |
| Menzás : 55 fő |  | 17 fő | 38 fő |
| Kollégium: 10 fő |  | 2 fő | 8 fő |

A nyár folyamán biztosítottuk a táborozó diákok étkeztetését.

Továbbra is fenntartottuk a kapcsolatot az őstermelőkkel, a helyi termelői piacon keresztül számos, friss primőrárut, gyümölcsöt tudtunk beszerezni.

A konyhán munkaerőhiány lépett fel az elmúlt években a meghirdetett álláshelyekre nagyon kevés jelentkező van , (szakács , konyhalány) akik az alacsony bérezés miatt már az állásinterjú után visszalépnek, vagy a próbanap után jelzik nem bírják a munkát. A munkaerőhiány miatt a meglévő dolgozókra fokozott teher hárul. Bízunk benne, hogy a helyzet mielőbbi kezelése érdekében sikerül megfelelő megoldást találni.

A konyha működését informatikai oldalról a Quadro Byte Zrt. élelmezési program támogatja a napi anyaghányad és raktárkészlet nyilvántartásában, kiszabás elkészítésében.

A program alkalmas a nyersanyagok bevételezésére, óvodai, iskolai, felnőtt – étkezési normák kezelésére, receptek karbantartására. A létszám a webes felülettel van kapcsolatban így a megrendelt létszám alapján pontosan tudunk főzni.

2025. januárban csak a Z+D Kft. partnerünk jelezte felénk, hogy vannak termékek, amelyek árát emelni szeretné. Az áremelés mértéke 5% alatt maradt és az is csak pár termékre vonatkozott, ezért nem kértük a normaemelést, mert a nyersanyagfelhasználás minimálisan változott.

Kérem a Tisztelt Képviselő-testülettől az előterjesztésben megfogalmazott javaslatok elfogadását!

**II.**

**Határozati javaslat**

Hévíz Város Önkormányzat Képviselő-testülete a Gazdasági, Műszaki Ellátó Szervezet a 2024. évi munkájáról szóló beszámolót elfogadja.