**cimerHÉVÍZ VÁROS POLGÁRMESTERE**

|  |  |
| --- | --- |
|  |  |

8380 Hévíz, Kossuth Lajos u. 1.

**vonal**

Iktatószám: HIV/ ./2025.

Napirend sorszáma:

**Előterjesztés**

**Hévíz Város Önkormányzatának Képviselő-testülete**

**2025. március 27-ei rendes nyilvános ülésére**

**Tárgy:** Beszámoló a Teréz Anya Szociális Integrált Intézmény 2024. évi munkájáról

**Az előterjesztő:** Bali Júlia Teréz Anya Szociális Integrált Intézményvezető helyettes

**Készítette:**  Bali Júlia Teréz Anya Szociális Integrált Intézményvezető helyettes

**Megtárgyalta:** Oktatási, Sport és Szociális Bizottság

**Törvényességi szempontból ellenőrizte:** dr. Tüske Róbert jegyző

Bali Júlia

intézményvezető helyettes

**1.**

**Tárgy és tényállás ismertetése**

Hévíz Város szociális alapellátási, szakellátási, valamint egészségügyi alapellátási feladatait a Teréz Anya Szociális Integrált Intézmény biztosítja.

Az alábbiakban részletezve az egyes feladatok beszámolója olvasható, mely arra irányul, hogy bemutassuk munkánkat a fontosabb irányszámok és szakmai tevékenységek tükrében.

Az intézmény a 1997. évi XXXI. Gyermekek védelméről és a gyámügyi igazgatásról szóló törvény által előírt kötelező feladatként működtetett Család-és Gyermekjóléti Szolgálat munkájáról szóló beszámolás a 2025. Munkatervében meghatározott májusi testületi ülésen esedékes.

1. **Idősek otthona**

Az intézmény az időskorúak és demens betegek tartós bentlakásos ellátását két telephelyen biztosítja. Az Idősek Otthona I. a székhelyen a 8380. Hévíz, Szent András utca 11/ A szám alatt működik és 32 fő az ellátható személyek száma. Az Idősek Otthona II. a 8380. Hévíz, Honvéd utca 2. szám alatt biztosítja 25 fő ellátását.

Ez a típusú ellátás azoknak az idős, önmagukról önállóan gondoskodni nem képes embereknek nyújt segítséget, akik otthonukban egészségi állapotuk, idős koruk, vagy speciális gondozási igényeik miatt már nem elláthatók, és a családi háttér sem képes rá, hogy a nap 24 órájában a hozzátartozó segítségére legyen.

A bekerülés kérelem útján lehetséges, melyet gondozási szükséglet vizsgálat követ abból a célból, megállapításra kerüljön, hogy a kérelmező jogosult–e ezen ellátási forma igénybevételére. Amennyiben a kérelem mögött valós szükséglet áll fenn, várólistára kerül a kérelmező. A 2024. december 31 – i állapot szerint a várólistán szereplő kérelmezők száma 24 fő.

Új lakó bekerülését megelőzően a várakozók közül az intézményvezető, az egészségügyi koordinátor, valamint az intézmény háziorvosa áttekinti a kérelmeket, különös tekintettel a sürgősségi elhelyezést kérőket, és tájékoztatja a polgármestert az aktuális helyzetről. A szakmai team feladata a megalapozott döntés meghozatalának előkészítése.

Dolgozóink szakmai tudása kiemelkedő, 18 fő egészségügyi, 3 fő szociális gondozói végzettséggel alkalmazzuk. A magasabb színvonalra törekvést egyrészt rendszeres képzésekkel, másrészt belső esetmegbeszélő, a fejlődést célzó, ismereteket átadó, gyakorlatias értekezletekkel növeljük folyamatosan. 2024 szeptemberétől a Zalaegerszegi Szakképzési Centrum által szervezett képzésen 5 fő dolgozót iskolázott be az intézmény. A végzettségükre épülő Demencia gondozó képzésen vesznek részt. A képzés egy éves, a kötelező gyakorlati időt intézményünkben töltik együttműködési megállapodással. Gyakorlati tudás elsajátítását segíti a vizsgakövetelményeknek megfelelően intézményünkben az egészségügyi ágazatvezető. Az egészségügyi végzettséggel rendelkező dolgozók működési engedéllyel rendelkeznek, melyet 5 évente kell megújítani, így folyamatosan a MESZK által ingyenesen szervezett kötelező és választható képzéseken fejleszthetik tudásukat. Intézményünk az éves MESZK tagdíjat minden érintett dolgozónál átvállalta, támogatva ezzel a dolgozók szakmai tudásfejlesztését. Mindezeknek köszönhetően munkatársaink szakmai munkája a lakók, hozzátartozók visszajelzései alapján is megfelel a 21. század követelményeinek. Rendszeresek az ellenőrzések, a protokollok és tevékenységi körök felülvizsgálata, melybe a munkatársakat is aktívan bevonjuk. Erre különösen nagy hangsúlyt kell fektetnünk, a kiszámíthatatlan helyzetek estére csak így lehet felkészülni. Fontosnak tarjuk, hogy a gyakorlati munkafolyamatok megvitatásra kerüljenek, és minden változás, változtatás le legyen kommunikálva minden egyes közvetett és közvetlen szakdolgozóval, valamint azok a későbbiekben ellenőrzésre is kerüljenek.

A dolgozók, lakóink és hozzátartozóik közötti kapcsolat harmonikusnak mondható, rendszeres visszajelzéseket kérünk és várunk el mindkét esetben.

A térség ellátott jogi képviselője rendszeresen felkeresi intézményünket, fogadóórát tart, a tapasztalatokat pedig megbeszéljük. A 2024. évben sem érkezett olyan panasz, mely akár a munkatársakra nézve, akár az intézmény működésére nézve hátrányos lenne. Az érkező panaszok, hozzátartozói észrevételek minden esetben kivizsgálására kerültek és sikerült a felek számára megnyugtatóan rendezni.

***Ápoló, gondozó, egészségügyi tevékenység bemutatása:***

Az intézményben lakók egészségi állapotának figyelemmel kísérése az egyik fontos momentum, ezért az előírtakon túl több szakorvossal is közösen dolgozunk lakóink gyógyulásáért, egészségi állapotuk fenntartásáért.

Intézményünk háziorvosa Dr. Hegedűs Mihály, aki a feladatokat heti 4 órában látja el, ez általában csütörtökön történik, kivételes esetben megbeszélés szerinti napon, illetve főorvos Úr rugalmasságának köszönhetően aktuálisan, konzultáció gyakorlatilag napi szinten történt az elmúlt évben. A háziorvos feladata a lakók egészségi állapotának felmérése, gyógyszerfelírás, szakrendelésre beutalás, megbetegedés esetében hatáskörében gyógyítás, illetve megelőzés.

Az intézményt látogató szakorvosok:

Dr. Nyárádi Attila belgyógyász, diabetológus, endokrinológus, kardiológus. Rendelési ideje: szerda 12:30-14:30-ig. Főbb feladatai: ellenőrzi a vércukor értékeket, terápiás javaslatot ír, szakorvosi javaslatot ad a diabéteszes gondozottjainknak, diétát javasol, beállítja a vérnyomásokat, pulzusszámot, EKG eredményt értékel, belgyógyászati szakvizsgálatot végez a műtétre előjegyzett gondozottjainknak, pajzsmirigy problémára TSH beállítást végez.

Dr. Balogh Judit pszichiáter. Rendelési ideje: Péntek 8:00-10:00-ig. Feladatai: pszichiátriai, vagy mentális betegségre utaló tünetek esetén a lakók kivizsgálása, szakorvosi javaslat, terápia beállítása, demencia vizsgálat.

Dr. Szőcs Tamás sebész. Rendelési ideje: Kedd 9:00-10:00-ig. Feladatai: lábszárfekélyek, decubitusok kezelése, kötszerjavaslatok, érsebészeti ellátás, visszerek kezelése.

A bentlakásos ellátásra továbbra is folyamatosan olyan gondozottak kerülnek be, akiknek az egészségi állapota indokolja, hogy helyben magas szintű ellátásban részesüljenek. A szakorvosok munkája elengedhetetlen, probléma, vagy akár szakmai kérdés esetén is gyakorlatilag bármikor rendelkezésünkre állnak.

Hatalmas segítség lakóink és munkatársaink részére, hogy minden esetben a szükséges szakorvosi ellátást megkapják az ellátottak, jellemzően soron kívül. Fontos továbbá, hogy lakóink biztonságos ellátása helyben kisebb kockázatot jelentett, mint egészségügyi intézményben, ahol a fertőzésveszély sajnos jelenleg is a sokszorosa az egészségügyi ellátási tevékenységből adódóan.

A kérelmezők egészségügyi állapota évről évre egyre rosszabb, mely a bekerülés időpontjára általában tovább romlik. Az ápolás – gondozási tevékenység egyre jobban megterheli a szakdolgozókat. A jogszabály által előírt minimum létszámmal nem lehetne biztosítani az ellátást, sőt ezen felül még szükségesek az állapot javító kiegészítő szakmai tevékenységek is. 2024. július 1-től 4 órában alkalmazunk gyógytornászt. A kontraktúrás és mozgásszervi, reumatológiai nehézségekkel küzdő lakóink számára gyógymasszőr megbízása továbbra is indokolt lenne a jövőben. Mindezeknek több oka is van: egyrészt a két telephelyes működtetés több szakembert igényel, másrészt a lakók általános egészségi állapota már bekerüléskor jelentősen rosszabb, mint a megelőző években, ezért a napi munkafolyamatok már csak úgy tudtuk ellátni, ha ahhoz a további munkatársakat vontunk be (pl.: egyszerűsített foglalkoztatás, megbízási szerződés, nyugdíjas szövetkezeten keresztül). Az esetleges betegszabadság, táppénz esetében továbbra is nagyon feszített beosztásban dolgoznak munkatársaink. A szabadságok kiadása szintén nehézségekbe ütközik, túlórák vállalása mellett tudjuk biztosítani a dolgozóknak, valamint a helyettesítéseket (lehetőségeinkhez mérten) külsős „beugrós” szakemberekkel látjuk el.

A munkatársak fluktuációja minimális, az év során 2 fő kérte munkaviszonyának megszüntetését, melyet sikerült rövid időn belül pótolni.

**Lakóink egészségi állapotára az alábbiak jellemzők:**

* Részlegesen önellátó:20 fő
* Kerekes székes: 31 fő
* Fekvő betegek száma: 16 fő, melyből 11 fő kontrakturás (ízületi mozgásbeszűkülés, mely merev testhelyzettel jár),azaz sajnosnem tud semmit segíteni az ápoló személyzetnek a merevség miatt, csak kirögzítve ültethető kerekesszékbe. Teljes ellátást igényelnek, pelenkát viselnek, etetésre szorulnak, napközben csak részben kiültethetők.
* Inkontinensek száma: 45 fő

Főbb betegségeik:

* Pszichoszomatikus megbetegedésben szenved: 55 fő
* Hypertoniás: 54 fő
* Inzulinnal kezelt cukorbeteg: 9 fő
* Naponta 1x LMWH kelésben részesül: 13 fő
* Nephrológia kezelt beteg: 13 fő
* Demencia kórképet mutat, 43 fő melyből 8 fő súlyos demens, a 23 főnél középsúlyos

demencia és 12 főnél enyhe fokú demenciát állapítottak meg. 12 fő folyamatosan

enyhe kórképet mutató pszichiátriai kezelésekben részesül

* decubitus alakult ki 2 főnél
* lábszárfekélyes 2 fő, melyet szakorvosi segítséggel oldottunk meg.

A táblázat bontásban mutatja az ellátottak megosztását a székhely és a telephely között.

|  |  |  |  |  |
| --- | --- | --- | --- | --- |
| Ellátottak egészségi állapota 2024 | | |  |  |
|  |  | Szent A.u. |  | Honvéd u. |
| Részlegesen önellátó |  | 8 |  | 12 |
| Kerekesszékes |  | 25 |  | 6 |
| Fekvő beteg |  | 10 |  | 6 |
| Kontrakturás |  | 10 |  | 1 |
| Inkontinens |  | 28 |  | 17 |
| Pszichoszomatikus |  | 30 |  | 25 |
| Pszichiátriai kezelt |  | 27 |  | 18 |
| Demens beteg |  | 25 |  | 18 |
| Súlyos |  | 3 |  | 5 |
| Középsúlyos |  | 15 |  | 8 |
| Enyhén súlyos |  | 7 |  | 5 |
| Hypertonia |  | 29 |  | 25 |
| Diabetes |  | 14 |  | 8 |
| Inzulinnal kezelt |  | 6 |  | 3 |
| LMWH kezelt |  | 8 |  | 5 |
| Nephrológia kezelt |  | 7 |  | 6 |
| Decubitussal kezelt |  | 10 |  | 6 |
| Lábszár fekéllyel kezelt |  | 4 |  | 2 |

Az állami támogatás során elszámolt éves ellátotti mutatószám: 55,95 fő

**Ki-,bekerülési és ellátási adatok:**

* 19 fő exitált, mely az előző évhez képest 3 fővel nőtt. A székhelyen 12 fő, a Honvéd utcai telephelyen pedig 7 fő halálozott el. Az elhunytak közül 6 fő súlyos demenciával diagnosztizált.
* 25 fő felvételre került
* 30 fő került előgondozásra
* 14 fő a kórházba utaltak száma, csökkent az előző évhez képest. A székhelyről 6 fő Honvéd utcai telephelyről 8 fő került kórházba.
* 241 a kórházi napok száma, mely szintén csökkenést mutat. 12 fő akut ellátás miatt, mely során a bent fekvési napok száma: 1-15 nap szintén jelentősen csökkent.
* 350 nap eltávozást töltöttek az év során korábbi saját otthonukban, vagy hozzátartozóknál, mely 100 nappal nőtt az előző évihez képest.
* Átköltözés 3 fő székhelyről a Honvéd utcai telephelyre exit miatt megüresedett férőhelyekre.
* Az intézményből összesen 4 fő költözött ki. A székhelyről 2 fő, és a Honvéd utcából 2 fő. A kiköltözés okai: 2 fő más intézménybe költözött, 2 fő pedig a családjához.

Az intézményben élők fizikai, mentális és egészségi állapota életkorukból adódóan romló, ami leginkább a Szent András utcai telephelyen jellemző, ezért a munkaerő igény ezen a telephelyen fokozott. A Honvéd utcai telephelyünk tekintetében pedig megvalósult a nappalos műszakokban a két fő ápoló-gondozó szakember állandó jelenléte.

A szakmai ellátás minőségi mutatói továbbra is bizonyítják, hogy a 2019. decemberében kérelmezett egészségügyi szolgáltatásra való jogosultság engedélyeztetése egy fontos előre lépést jelentett a szakápolási tevékenységben. A szolgáltatással csökkenthetők a szakellátásokra szállítás száma, s helyben megoldhatók az engedélyezett egészségügyi ellátások. Az egészségügyi végzettséggel rendelkező dolgozói létszám (18 fő) az előző évekhez viszonyítva emelkedett. 1 fő szociális gondozó elvégezte az egészségügyi szakot, 1 fő egészségügyi végzettségű munkatárs pedig magasabb végzettség megszerzését jelentő tanulmányokat folytat. A törvényi szabályozás egészségügyi kiegészítő pótlékkal díjazza és ismeri el a szociális intézményekben dolgozó egészségügyi végzettségű ápolók bérét. A szakellátás emeli a minőségi ellátást, kényelmet biztosít az ellátottak számára, csökkenti a fertőzés veszélyt, mivel nem kell kísérő, szállítás, tekintettel arra, hogy helyben nyújthatók bizonyos egészségügyi ellátások.

A protokollok szerinti munkavégzés, beavatkozások mindig az előírásoknak megfelelően lehetett elvégezni, a szakorvosi háttér és a műszakonkénti szakápolói jelenlét segítségével. A kórházban töltött napok száma csökkent az előző időszakhoz képest, annak ellenére, hogy egyre rosszabb egészségi állapotú, fokozott ápolást igénylő ellátottak kerültek intézményi felvételre.

A lakóink egészségi állapotát javítja a gyógytornászok aktív munkája. A napi tornát a terápiás kollégák és a szakápolók is igyekeznek az ellátások során beiktatni a teendők közé, ez azonban, ahogy fentebb is írtuk, sajnos egyre többször látjuk, hogy kevésnek bizonyul. A szakmai érveken túl pedig kiemelendő, hogy lakóink nagyon szeretik mind az egyéni, mind pedig a csoportos tornát.

A minőségi ellátás növelését elektromos betegágyak, speciális éjjeliszekrények beszerzésével, mennyezetre rögzített sínen futó betegemelő szerkezettel, kegyeleti szoba kialakításával érhetnénk el. A lakók biztonságos, kényelmes szállítása az erre a célra kifejlesztett autóval valósítható meg.

A lakóink szabadban tölthető idejét a kertben kialakítható, fedett kiülő építése növelné, jelenleg a nyári időszakban nincs lehetőség a természet adta lehetőségek maximális kihasználására.

A Honvéd utcai telephelyen 1 fő éjszakás nővér dolgozik 25 főre, a biztonságos ellátás 2 fővel lehet megvalósítani.

A bentlakásos otthon lakóinak az étkezéssel kapcsolatos panaszai csökkentek, minimálisra esett vissza az elégedetlenség az étlappal, ízekkel kapcsolatban. Elfogadták és megértették a közétkeztetésre vonatkozó szigorú szabályozás okozta, kevésbé házias ételeket, mely rövid és hosszú távon egyaránt az egészséges életmód kialakításához, fenntartásához járulnak hozzá. A főzőkonyha számára nagy terhet jelent az egyes diéták biztosítása, azonban rendkívül nagy rugalmasságot tapasztaltunk részükről: lakóink kívánságát sokszor tudták teljesíteni, ami nagy örömet okozott számukra. Szakorvosainkkal rendszeresen áttekintjük a lakók egészségügyi dokumentációját és állapotát is, hogy mérsékeljük a diéták mennyiségét, és csak a szükséges esetben, szakorvosi előírásra biztosítjuk azt, ezért sikerült 5 diétás formát tartanunk. A GAMESZ munkatársaival való együttműködésért, lelkiismeretes munkájukért ezúton is köszönetet mondunk.

***Mentálhigiénés, foglalkoztatás – szervezői tevékenység bemutatása***

Intézményünkben a mentálhigiénés feladatok ellátását az 1/2000. SzCsM rendelet 54. § alapján az alábbiak szerint végezzük:

A bentlakásos intézmény feladatkörében gondoskodik az ellátást igénybe vevő mentálhigiénés ellátásáról. Ennek keretében biztosítja a személyre szabott bánásmódot, a konfliktushelyzetek kialakulásának megelőzése érdekében az egyéni, csoportos megbeszélést, a szabadidő kulturált eltöltésének feltételeit, a szükség szerinti pszichoterápiás foglalkozást, az ellátottak családi és társadalmi kapcsolatai fenntartásának feltételeit, a gondozási tervek megvalósítását, a hitélet gyakorlásának feltételeit, és segíti, támogatja az intézményen belüli kis közösségek, társas kapcsolatok kialakulását és működését. A bentlakásos intézménynek mindent meg kell tennie az ellátást igénybe vevő testi-lelki aktivitása fenntartásának, megőrzésének érdekében

A mentálhigiénés tevékenységek szervezésekor olyan alapelveket vettünk figyelembe, mint az önkéntesség, célszerűség, rendszeresség, hasznosság, változatosság.

Az intézménybe újonnan érkező lakók beköltözése során, nagy hangsúlyt fektettünk az intézmény megismertetésére, az újonnan beköltöző lakó pszichés egyensúlyának megteremtésére.

Az intézményi életforma szabályozottsága, másoktól történő függés, pszichés zavarokat okozhat, ennek kivédése céljából az ellátottak részére a legnagyobb önállóságot biztosítottuk. A foglalkoztatásokat, személyes életterüket tiszteletben tartásával szerveztük, hogy ne kényszernek érezzék, hanem a szabadidő hasznos eltöltésének.

A lakóink átlagéletkora 2024 évben:

* Székhely: 86,2 év
* Telephely: 87,5 év

A lakók mentálhigiénés ellátása és foglalkoztatása egyéni és csoportos formában, előzetes állapot- és igényfelmérést követően valósult meg.

A foglalkoztatásában legfőbb célunk volt a mentális állapotuk fenntartása, a további hanyatlás megelőzése, hasznos képességek megőrzése, közösségi összetartozás és egymás iránti tolerancia, elfogadás erősítése ennek érdekében havi, heti, napi rendszeres foglalkoztatási programok történtek az intézményben élő idősek részére.

Munkánk során figyelembe vettük, a lakók életkorát, szomatikus és pszichés állapotát, érdeklődési körét, aktivitási képességét, érzelmi reakcióik intenzitását, kedélyállapotát, toleranciáját, új helyzethez való alkalmazkodási képességét.

A csoportos foglalkozások elősegítették az izoláció leküzdését, és erősítették a közösségi szellemet. Programjainkban, és a felkínált tevékenységekben mindenki megtalálhatta a kedvének, és képességeinek megfelelő tevékenységeket.

**2024. évben a következő feladatokat végeztük (egyéni állapotok figyelembevételével):**

* értelmi fejlesztés: kvízjátékok, memóriafejlesztő, ország-város játék, ellentétpárok állítása, számok, betűk felismerése, szólások, közmondások, stb.
* finommotorika fejlesztés: díszítés, ügyességi feladatok, építőjáték, hajtogatás, tépkedés, felnőtt színezők, rajz és írás készség
* önállóság megtartását célzó foglalkozások: ruhadarabok felismerése, funkciója, ki-begombolása, zipzár használat, koordinációs feladatok
* logikai képesség fejlesztés: egyszerű matematikai műveletek, számolás, dominó, kártyázás, malomjáték
* torna, mozgásterápia, ágytorna: reggelente a testébresztő átmozgatás, napközben közös séta kertben, Ezek célja egyrészt szabadidő hasznos és szórakoztató eltöltése, valamint a meglévő készségek, fizikális képességek szinten tartása, javítása.

**A csoport feladatai és elért eredményei 2024. évben:**

* Egyéni gondozás keretében személyre szabott mentálhigiénés ellátás, szükség szerint esetmegbeszélés melyen a lakók aktuális problémáit, konfliktusait igyekeztünk feltárni, azokra megoldást találni, valamint élményeiket, tapasztalataikat osztották meg a közösséggel.
* Vallásgyakorlás segítése: a székhelyen és a telephelyen Katolikus és Református Istentiszteletre került sor.
* Megemlékezés: az adott évszakhoz, hónaphoz, naphoz, ünnephez kötődő népi szokásokról, és hagyományokról.
* Átfogó közösségi programok: mindennapi programjainkba beépítettük az egyes ünnepeket és az azokhoz kötődő hagyományokat is ilyen a farsang, melyet mindkét házban megrendeztünk. Nagyböjt, húsvét, nőnap, májusfa kitáncolás, idősek hónapja, halottak napja, advent, karácsonyi ünnepség és lakóink születésnapját, névnapját megünnepeltük. Minden hónap utolsó péntekén közös születésnapi megünneplésre került sor, akiknek abban a hónapban volt a születésnapjuk.
* Filmklub: A Filmklub során régi, a fiatalságukhoz kapcsolódó filmeket néznek.
* Visszatekintés az elmúlt hónapokra „Nosztalgiafotó”: a program keretében az előző hónapban történt foglalkozásokról, rendezvényekről készült fényképek nézegetése, felelevenítése melyet jó hangulatú emlékidézés, beszélgetés követ.
* Bemutatkozom: az intézményben lakó idősek bemutatkozása egymásnak, illetve új lakó bemutatkozása, élettörténetük megosztása lakótársaikkal. Megfigyeltük, hogy a lakók sokkal jobban figyelnek egymásra, nevükön szólítják egymást.
* Kutya által asszisztált foglalkozás: havi rendszerességgel történik mindkét házban. Az idős emberek szeretik a kutyát, fizikai és mentális állapotuk stabilizálódik. A kutya felkelti az érdeklődésüket, figyelmüket, nyitottabbá válnak. A kutya jelenléte őszinte reakciókat, érzelmeket, gesztusokat vált ki. Sajnos ez a kedvelt programunk csak néhány alkalommal tudott megvalósulni a tavalyi évben.
* Ízőrzők: régi ízek régi receptek felelevenítése. Havi egy alkalommal a lakókkal közösen elkészítettük a kívánt ételt. Nagyon szeretik ezt a foglalkozást, hiszen régi emlékeket ízeket idéz fel: Megosztják egymással tapasztalataikat, megbeszélik, hogy ki hogyan készítette el otthonában az ételt. (pl. palacsinta sütés, lecsókészítés…stb)
* Kávézás: A lakóknak kávét főzünk, melyet régi kávés csészében szervírozva fogyasztanak el.
* Bingó: lakóink heti rendszerességgel igénylik a játékot. A csütörtöki napot bingó napként emlegetik.
* Kreativitás: A kézműves foglalkozások, manuális tevékenységet fejlesztő programok témái kapcsolódnak a népszokásokhoz, aktuális ünnepekhez, farsanghoz, húsvéthoz,. A feladatok végrehajtása egyre nehezebb, mert a kézügyességük romlik, a látás élességük csökken.
* Festőműhely: Az önmegvalósítást segítettük kézműves, és művészi tevékenységgel, hiszen ezek mozgatják a fantáziát, pihentetnek, egyben összpontosítást is kívánnak, beléjük feledkezhetnek, de újra önmagukra is találhatnak. Nagyon sok lelki problémára gyógyító segítségnek bizonyult a manuális tevékenység, az alkotás öröme. Mindez, pedig hatott a lélekre, harmóniához segített, elégedettség érzést adott, amely kisugárzott lakóink mindennapjaira, és környezetére.
* Felnőtt színező: nagy sikere van az idősek körében, rendszeresen kérik a színezni valót. Elmondásuk szerint azért szeretnek nagyon színezni, mert ilyenkor nem érzik az ujjaikban az ízületi fájdalmat és nem utolsó sorban hasznos időtöltés számukra. Az elkészült munkákból fali dekoráció készül, nagy büszkeséggel tölti el őket, hogy alkotásaik az intézmény falait díszítik.
* Hol járunk? Ismert helyekről, lakóhelyükről készítünk képeket,vagy az internet segítségével ellátogatunk régi lakóhelyükre, mely alapján fel kell ismerni hol járunk. Itt sem maradhat el az emlékek felelevenítése, apró titkok megosztása velünk és lakótársaikkal.
* Névnap, születésnap megünneplése: lakóink már egymást is felköszöntik, készítenek egymásnak ajándékokat.
* Vetélkedő: párban vagy csapatban játsszuk, különböző feladatokat kell megoldani a lakóknak. Ezt a foglalkozást először kételkedve fogadták, de megszerették. Tanulság, részünkre, hogy az idős emberek is mennyire képesek megsértődni, ha nem ők nyernek.
* Kvízjáték, memória mozgató: régi dalok, nóták, műsorok felismerése, kvíz kérdések állat-növényvilággal kapcsolatban, mely jelentősen hozzájárul a mentális fittség fenntartásához.
* Hétlezáró dödörgő: visszatekintés a héten történt foglalkozásokra, eseményekre.
* Egy kis mozgás mindenkinek kell…(mozgásos játékok): célba dobás, lufi ütögetés, pingpong, 60-70 év felett is különösen fontos a hanyatló képességek szinten tartása, az életminőség romlásának megelőzése. Ezek a mozgásos játékok mindig vidáman telnek. A feladatok végrehajtásánál szinte egymással versenyeznek kinek sikerül megoldani a feladatot. A jó kedv elengedhetetlen.
* Társas játékok: kártya, ki nevet a végén? Malom, Itt a piros, hol a piros? stb
* Felolvasás: a felolvasás versekre, rövid-tanulságos történetekre korlátozódik. A történetek, versek feldolgozásra kerülnek, melynek során mindig előkerülnek emlékek, élmények.
* Kívánságkosár: kedvenc, rég hallott nóták, operettek, meghallgatása, közös éneklése. A zene dallama és a dalszöveg segít elterelni a gondolatokat a mindennapi gondokról, képes javítani a hangulatot. A közös éneklés összeköti az embereket, fokozza a jókedvet, ezáltal mélyíti a kapcsolatokat.
* Múltidéző: ez a foglalkozás egy visszatekintés a gyermekkori, fiatalkori életre, élményekre, családi szokásokra, esetenként traumákra, családi eseményekre, beszélgetések, régi és kedvenc féltve őrzött személyes tárgyak által.
* Meseszövés: előre kinyomtatott szavakból kell húzni és olyan mondatot mondani, ami illeszkedik az előző mondathoz és a foglalkozás végére egy mese szövődik.

A játék, a játékos foglalkozási forma szinte valamennyi foglalkoztatási területet átszövi. Cél, hogy jókedvre, vidámságra deríteni a gondozottak mindennapjait.

* Ügyintézés és orvoshoz kísérés: a mentálhigiénés munkavégzéshez tartozik a lakók minden napi életükkel kapcsolatos ügyintézésekben való segítés, illetve a lakók orvosi vizsgálatokra történő kísérése, felkészítése. Az intézmény lakóinak egészségügyi intézménybe való jutását saját gépjárművel biztosítja.
* Havi rendszerességgel valamint igény szerint bevásárlással biztosítottuk számukra a szükségleteiket.
* Lakók hozzátartozókkal való kapcsolattartásának segítése. A hozzátartozókkal való kapcsolattartást az intézmény számos módon igyekszik ösztönözni, támogatni. A lakók a kapcsolattartás érdekében használhatták az intézmény telefonját, illetve multimédiás eszközön keresztül videotelefonáltak, melytől kezdetben idegenkedtek, sokan azonban megszokták és vidáman részt vettek benne.
* A segítségnyújtás folyamatos a befelé fordulás, elmagányosodás kialakulásának megelőzésében, megszüntetésében. Fokozott figyelem kíséri az új lakók beilleszkedését segítését, szorongásaik, félelmeik feloldását.
* A nyári időszakban a foglalkozások többnyire a szabadban zajlottak. A székhelyen, nyáron inkább a memória fejlesztő foglalkozások valósultak meg, melynek oka, hogy kicsi tér áll rendelkezésre a lakók számára.

A tavalyi évben a demenciával küzdő lakóinkkal előre megadott tematika köré épített, készségfejlesztés keretein belül foglalkoztunk. Készségfejlesztés keretében próbáljuk nyomon követni mentális állapotukat és lassítani hanyatlásukat.

**Demens foglalkozás tematikáját hat területre bontottuk:**

1. vizuális érzékelés
2. mozgás
3. hallás
4. szaglás
5. ízérzékelés
6. tapintás

Minden foglalkozáson egy adott területen kapott a hangsúlyt. A foglalkozásoknak a kerete térben és időben való tájékozódás felmérése. Megbeszéltük milyen napszak, nap és évszak van aznap. A foglalkozásokon változó volt a lakók aktivitása. Folyamatosan történt a demenciával küzdő lakók nyomon követése és szükség esetén teszttel való felmérése. Minden esetben a foglalkoztatás célja az örömforrás az élvezetes együttlét, a felszabadult együtt töltött idő, a magány és az apátia elkerülése. A foglalkozások alkalmával olyan légkört próbáltunk teremteni, hogy a lakók érezzék, hogy várjuk és számítunk rá. Mindig a segítés, sikerélményhez juttatás, a pozitív példaadás a cél.

A 2024. évben az intézmény által szervezett karácsonyi ünnepségen a szociális munkatársak, terápiás munkatárs, valamint a lakók is műsorral kedveskedtek az intézmény dolgozóinak. A műsort nagy lelkesedéssel sajátították el, rendszeresen gyakoroltak lemondva kedvenc időtöltésükről.

Az intézményben térítés ellenében igénybe vehető fodrász és pedikűrös rendszeresen jár lakóinkhoz, mely különösen fontos főleg hölgy lakóink számára, hiszen a kor előre haladtával nem szűnik meg az igény a szép, esztétikus külső iránt. A szolgáltatásokhoz történő hozzáférést a szociális munkatársak és az ápolást-gondozást végző személyzet segítik az idősek részére.

Az idősekben igen erős a szeretetvágy, csak végtelen gyengédséggel és türelemmel szabad közelíteni hozzájuk és erre a mentálhigiénés munka során nagy hangsúlyt fektetünk. Fontosnak tartjuk munkánk során az érintést, mely a kommunikáció egyik legalapvetőbb formája, az érintés jelenti számukra a biztonságot.

A mentálhigiénés csoport adminisztrációs feladatai:

Egyéni gondozási tervek készítése, heti és havi foglalkoztatási terv készítése, MMS tesztek készítése, éves és heti programtervek készítése. Minden lakónak készül MMS teszt és óra teszt a beköltözést követő 1 hónapon belül illetve jelentős állapot változás esetén.

Napi rendszerességgel történik egyeztetés az intézmény egészségügyi ágazat vezetője, helyettese, a Honvéd utcai telephelyen a telephelyvezető és a csoportvezető szociális munkatárs között a lakók egészségi állapotát, kéréseiket illetően. Az információ csere a lakók érdekeit szolgálják.

Az összehangolt munka teremti meg a lehetőségét, hogy megvalósíthassuk az emberi méltóság megőrzését, az emberhez méltó élet biztosítását az életkor legvégső határáig, a személyre szóló gondozás-ápolás megvalósítását.

**Személyi feltételek:**

2024. évben 1 fő szociális munkatárs napi 8 órában, aki a csoportvezetői feladatokat is ellátja, valamint 3 fő terápiás munkatárs napi 8 órában végzi mentálhigiénés feladatokat. A csoportban dolgozó munkatársak lelkiismeretessége, szakmai hozzáállása kiemelkedő. Az év során szakmai okok indokolták, hogy a csoport munkaköri feladataiban változás legyen. Egy egészségügyi asszisztens és terápiás munkatárs került felvételre, aki végzettségéből adódóan egy személyben, osztott munkakörben végzi tevékenységét.

Az intézmény vezetősége nagy gondot fordít a dolgozók képzéseire, mentális védelmükre. 2024. évben a mentálhigiénés munkát végzők közül 4 fő vett részt szakmai továbbképzésen, belső képzésen, ezáltal lehetőséget teremtve arra, hogy az idősek foglalkoztatása, az idősekkel való törődés minél magasabb színvonalon történhessen, valamint a dolgozók felismerjék és elkerüljék a hosszú távú fokozott érzelmi megterhelés, kedvezőtlen [stresszhatások](https://hu.wikipedia.org/wiki/Stressz) következtében létrejövő fizikai-érzelmi-mentális kimerülést. A székhelyen és a telephelyen 2-2 fő látja el a mentálhigiénés feladatokat. A programokat előzetes megbeszélés alapján közösen, vagy külön- külön tartják. Ez függ a betegkísérésektől, aktuális, sürgős lakókkal kapcsolatos teendőktől, ügyintézéstől, problémák megoldásától.

Munkánk során hangsúlyt helyezünk arra, hogy a csoportfoglalkozásokra az időseink önként jelentkezzenek és aktívan vegyenek részt. Amennyiben hiányzik az önkéntesség, akkor is folyamatosan ösztönözzük, bátorítjuk őket a foglalkozási lehetőségek igénybevételére. Arra törekszünk, hogy aktív, szellemileg friss idősek maradjanak sokáig és szép nyugodt életet teremtsünk számukra az intézményben.

Elmondható, hogy az idősek bíznak a mentálhigiénés, munkát végző kollégákba. Hálásak nekik és napi szinten megköszönik munkájukat, törődésüket.

1. **Házi segítségnyújtás**

A házi segítségnyújtás elsősorban olyan időskorú személyek számára nyújt megfelelő segítséget, akik saját otthonukban, önmaguk teljes ellátására saját erejükből nem képesek. Az időseken kívül fontos célcsoportja még a házi segítségnyújtásnak azon pszichiátriai betegek, szenvedélybetegek, illetve fogyatékkal élő személyek, akik önmagukról ugyan képesek gondoskodni, de az önálló életvitelük fenntartásához segítséget igényelnek, valamint környezetükben nem elérhető az adott célcsoportnak megfelelő szociális alapszolgáltatás.

Házi segítségnyújtás keretében elláthatóak azok a személyek is, akik egészségi állapotuk miatt, vagy egészségügyi ellátás után szorulnak segítségre. Esetükben az ellátás célja a saját lakókörnyezetükbe történő visszailleszkedés elősegítése. Ezen kívül segítséget nyújt a szolgáltatás azon személyek számára is, akik beadták már elhelyezési kérelmüket a szakosított intézménybe, de bekerülésükre férőhelyhiány miatt nincs lehetőség.

A házi segítségnyújtás az alapszolgáltatások egyik legfontosabb eleme. A romló általános egészségi állapot, a rendszerint távol élő család, valamint az időskori elváltozások is szükségessé teszik, hogy ellátottjaink már az otthonukban megkapják a számukra legmegfelelőbb segítséget. Nagy lépés ez mindkét fél számára: az ellátottnak beismerni, felismerni, hogy van olyan területe az életének, melyet nem képes már ellátni, és külső segítséget kell kérnie; de a gondozónőknek is, hiszen munkájukat idegenként úgy kell megkezdeniük és végezniük, hogy bizalmat építsen ki, szakszerűek is legyenek, és az időkorlátokat is tartani tudják.

**Tevékenységek:**

A gondozónők házi segítségnyújtás keretében csak az 1/2000.(1.7.) SzCsM szakmai rendelet előírása szerinti tevékenységeket végezhetik. A tevékenységek elég sokrétűek, kezdve a szakmai tudást nem igénylő takarítástól, egészen a komplex ápolásig. A személyi gondozásba tartozó elemek szakképesítéshez kötött munkakörrel láthatók el.A gondozónők által a leggyakrabban végzett tevékenységek személyi gondozás területén a mosdatás, fürdetés, inkontinens beteg ellátása, vérnyomás és vércukorszint ellenőrzés, sebellátás, gyógyszerelés, ügyintézés, valamint a mentális támogatás, mely egyre fontosabbá vált az elmúlt időszakban. Ezeknél a tevékenységeknél kevesebb alkalommal, de még gyakran végeznek tanácsadást, főzéshez való segítségnyújtást, lakáson kívüli mobilizálást, sétát, gyógyászati segédeszközök beszerzésében való segítségnyújtást, valamint annak helyes használatának betanítását. Együttműködnek a háziorvosokkal, valamint segítenek az orvos írásos rendelésén alapuló terápiáját betartatni az ellátottal. A gondozónők szükség szerint segítséget nyújtanak a vészhelyzetek elhárításában, valamint elősegítik a bentlakásos szociális intézménybe történő beköltözést is.

A szociális segítésbe tartozó elemek főként a lakókörnyezettel, háztartással kapcsolatosak; a tevékenységek szakképesítéshez nem kötött munkakörben is elláthatók. Szociális segítés keretein belül a gondozónők leggyakrabban a bevásárlást, kisebb takarítást, mosogatást, mosást, vasalást végzik; de szükség esetén télen segítséget nyújtanak a tüzelő behordásában is.

**Együttműködések:**

A gondozónő, a házi segítségnyújtás során az ellátott érdekében együttműködik a háziorvosokkal, az egészségügyi intézményekkel, valamint minden olyan intézménnyel és hatósággal, akik kapcsolatba kerülhetnek az ellátottakkal. Intézményen belüli együttműködések is jellemezték a szakmai kapcsolatokat, például a családsegítő munkatársakkal, több alkalommal éltek jelzéssel egymás felé, valamint végeztek közös családlátogatást.

A környék háziorvosai esetében továbbra is fontosnak tartanánk a betegek megfelelő tájékoztatását elérhető szolgáltatásainkkal kapcsolatban. Gyakran tapasztaljuk, hogy a kérelmező nem tudott a házi segítségnyújtás, vagy más egyéb igénybe vehető szociális szolgáltatásról. A lakosság informálása továbbra is fontos feladatunk.

Ellátási területünkön a gondozónők munkanapokon 8-16-óráig dolgoznak. Minden kedden közös értekezletet tartanak. A többi napokon a gondozónő a saját területén kezdi a munkáját. A vezető gondozónő feladata az értekezletek megtartásán túl, a napi szintű szakmai támogatás, előgondozások, a teljes körű dokumentáció vezetése, statisztikai jelentések készítése, valamint a számlázások előkészítése. Mindezek során a vezető gondozónő szakmai segítséget nyújt, szüksége szerint a szociális ágazati vezető, vagy az intézményvezető jelenlétében és szakmai támogatásával, valamint alkalmanként pedig a vezető gondozónő ellenőrzéseket tart, melynek tapasztalatairól beszámol az intézmény vezetése felé.

**2024-es év számok tükrében:**

2024-ben a házi segítségnyújtást Hévíz és Cserszegtomaj településeken biztosítottuk a lakosság részére. A gondozási-ápolási tevékenységeket ellátását 6 fő gondozónővel tudtuk megoldani az év során. Intézményünk valamennyi házi segítségnyújtásban dolgozó munkatársa szakképzett, – 5 fő szociális gondozó és ápoló végzettséggel rendelkezik, valamint egy főnek felnőtt szakápolói képesítése van-; ennek köszönhetően magas színvonalú szakmai tevékenységet tudtunk biztosítani ellátottjaink számára. A vezető gondozónő munkakörét úgy alakítottuk ki, hogy a folyamatosan változó jogi és szakmai környezetből adódó módosítások végrehajtása mellett szükség esetén gondozási tevékenységet, helyettesítést, a jelzőrendszeres házi segítségnyújtás szakmai vezetését, napközbeni ügyeleti teendőit, és a nappali ellátás koordinálási, szervezési, gondozási feladatait is ellátta.

Intézményünknek házi segítségnyújtás keretében 74 fővel (halmozott adat) volt megállapodása, mely 7,5 %-os csökkenést mutat az előző évhez képest (2023-ban 80 fő volt). Az évet 51 fő ellátottal kezdtük, majd az év során 23 új megállapodást kötöttünk. 29 fő részére szüntettük meg az ellátást, így a 2024-es év végén 45 fő részére nyújtottuk a szolgáltatást.

|  |  |  |  |  |  |
| --- | --- | --- | --- | --- | --- |
| Megszüntetés  oka | Bentlakásos otthonba költözött | Elköltözött | Elhunyt | Család/saját kérésre | **Összesen** |
|  | 9 fő | 0 fő | 11 fő | 9 fő | **29 fő** |

A szolgáltatás megszüntetésének leggyakoribb okai az idősotthonba történő beköltözés, saját kérés, valamint a gondozott halála volt. Ellátást továbbra sem szüntettünk meg panasz, vagy a szolgáltatással kapcsolatos elégedetlenség miatt; a hozzátartozók és ellátottjaink visszajelzései jellemzően kifejezetten pozitívak.

2024.04.01-től 20%-kal emelkedett az ellátottak által fizetendő személyi térítési díj összege; eszerint 114.000 Ft -os jövedelem felett 1200 Ft óradíjat fizetnek ellátottjaink. Az elmúlt évben egy személynek állapított meg az önkormányzat méltányossági kedvezményt házi segítségnyújtással kapcsolatban.

**2024-es év látogatottsági adatai**

**Éves látogatási alkalmak száma 2024-ben, Hévíz és Cserszegtomaj vonatkozásában**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 2024.év | 01.hó | 02.hó | 03.hó | 04.hó | 05.hó | 06.hó | 07.hó | 08.hó | 09.hó | 10.hó | 11.hó | 12.hó | **összes alkalom** |
| Hévíz | 373 | 321 | 306 | 343 | 335 | 336 | 333 | 267 | 331 | 334 | 283 | 292 | **3854** |
| Cserszegtomaj | 491 | 421 | 383 | 455 | 385 | 398 | 479 | 375 | 431 | 464 | 383 | 359 | **5024** |
| **Összesen** | 864 | 742 | 689 | 798 | 720 | 734 | 812 | 642 | 762 | 798 | 666 | 651 | **8878** |

**Éves gondozási órák száma 2024-ben, Hévíz és Cserszegtomaj vonatkozásában**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 2024.év | 01.hó | 02.hó | 03.hó | 04.hó | 05.hó | 06.hó | 07.hó | 08.hó | 09.hó | 10.hó | 11.hó | 12.hó | **Összes órák száma** |
| Hévíz | 404,5 | 396 | 396 | 450 | 427 | 422,5 | 395 | 336 | 427,5 | 382 | 342 | 376,5 | **4755** |
| Cserszegtomaj | 462 | 444 | 422 | 476,5 | 413 | 434,5 | 533 | 407 | 475 | 515 | 445 | 430,5 | **5457,5** |
| **Összesen** | 866,5 | 840 | 818 | 926,5 | 840 | 857 | 928 | 743 | 902,5 | 897 | 787 | 807 | **10.212,5** |

1. **Jelzőrendszeres házi segítségnyújtás**

Saját otthonukban élő egészségi állapotuk és szociális helyzetük miatt rászoruló, a segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás, amely 24 órás felügyeletet biztosít.

A jelzőrendszeres házi segítségnyújtás lényege: egy olyan nyakba akasztható jelzőkészülék, mellyel az idős, vagy beteg személy egy gombnyomással jelez, ha azonnali segítségre van szüksége. A jelzés beérkezését követően a gondozónő maximum 30 percen belül a helyszínre érkezik, és döntést hoz a beavatkozásról:

* + ellátja a jelzést tevőt,
  + orvos hív,
  + mentőt hív,
  + hozzátartozót értesít
  + egyéb hatóságot értesít.

A jelzőrendszeres házi segítségnyújtást szakképzett gondozók végzik. Ellátottjaink számára a legfontosabb szempont a készülék nyújtotta biztonságérzés, és a gondozónői háttér. A szakfeladaton 4 fő gondozónő lát el ügyeleti tevékenységet, akik a házi segítségnyújtás gondozónői. A havi ügyeletes beosztást közösen beszélik meg, figyelembe véve a kollégák elfoglaltságát, kéréseit, ünnepeket. Az eseteket a keddi megbeszélések alkalmával ismertetik egymással: riasztás oka, megtett intézkedések, adódó problémák, illetve ezek megoldásai, mindezzel segítve egymás munkáját, felkészülve a váratlan helyzetekre. A jelzőrendszerrel kapcsolatban a háziorvosokkal való együttműködés megfelelő; szolgáltatásainkról tájékoztatást adnak betegeiknek, illetve felénk is jelzik, ha valakinek segítségre van szüksége.

A jelzőrendszeres házi segítségnyújtással kapcsolatban fontos megemlíteni az Gondosóra elnevezésű országos programot. A két szolgáltatás közti különbség az, hogy míg az Intézményünk által biztosított szolgáltatás szakképzett gondozónői hátteret jelent és térítési díj ellenében vehető igénybe, a Gondosóra program az igénybevevő által megadott személyt (hozzátartozót, barátot) értesíti jelzés esetén; és ingyenesen igénybe vehető 65 év felett. Amennyiben valaki érdeklődik a jelzőrendszer iránt, minden esetben mindkét szolgáltatásról tájékoztatást és segítséget nyújtunk az ügyintézésben, igénylésben. Az Intézmény által nyújtott szolgáltatás azokban az esetekben tud megnyugtató és biztonságos lehetőséget nyújtani, akik nem tudnak megadni olyan személyt, aki értesíthető jelzés esetén, részükre megoldás a gondozónői hálózatunk.

**2024-es év a számok tükrében:**

A jelzőrendszeres házi segítségnyújtást Hévízen, valamint Cserszegtomajon élők számára biztosította Intézményünk. 2024-ben a szolgáltatást összesen 66 főnek (halmozott adat) biztosítottuk, amely a tavalyi adathoz képest mintegy 10 % -os csökkenést jelent. A csökkenés összefüggésbe hozható a Gondosóra program kínálta előnyökkel (ingyenesség). 2024. január elsején 57 fővel volt megállapodásunk, évközben megszűnt 17 ellátás, valamint az év során 9 új megállapodást kötöttünk. Ellátást 7 fő esetében saját kérésre szüntettünk meg, 3 személy bentlakásos idősek otthonába költözött és 7 gondozott elhunyt. Ellátást nem szüntettünk meg panasz, illetve elégedetlenség miatt.

**Az ellátást igénybevevők szociális rászorultság szerinti megoszlása**

|  |  |
| --- | --- |
| **Szociális rászorultság oka / ellátás indoka** | **Szociálisan rászorultak száma az elszámolási időszakban (fő) 2024.év** |
| **Egyedül élő** | |
| 65 év feletti személy | 63 |
| 65 év feletti súlyosan fogyatékos személy | 1 |
| 65 év feletti pszichiátriai beteg személy | 0 |
| **Egyedül élő összesen:** | **64** |
| **Kétszemélyes háztartásban élő** | |
| 65 év feletti, | 2 |
| 65 év feletti súlyosan fogyatékos, | 0 |
| 65 év feletti pszichiátriai beteg személy | 0 |
| **Kétszemélyes háztartásban élő összesen** | **2** |
| **Mindösszesen** | |
| **Szociálisan rászorult személyek száma:** | **66** |

**Riasztási adatok:**

Az elmúlt évben összesen 9 segélyhívás történt. A segélyhívások legtöbbször elesés, illetve betegség, rosszullét miatt történtek. A gondozónők minden estben a meghatározott időn belül a helyszínre érkeztek, és szakszerű ellátásban részesítették ellátottjainkat.

Összegzésként elmondható, hogy a rendszer működtetése nagyon fontos az ellátottak számára. Riasztási adataink első tekintetben ugyan alacsonynak tűnhetnek, de a célját és eredményét nézve azt mutatják, hogy hiánypótló szolgáltatásról van szó, akár életmentő, sürgős beavatkozásokat indukál.

1. **Idősek nappali ellátása**

Az Idősek nappali ellátása a szociális és mentális támogatásra szoruló, önmaguk ellátására részben képes időskorúak számára nyújtott szolgáltatás, akiknek napközbeni ellátásában, étkeztetésében, társas kapcsolataik alakításában, valamint alapvető higiéniai szükségleteik kielégítésében segítünk. Az idős emberek igénylik a társas kapcsolatokat, valamint a szociálisan rászorulók közül is sokan látogatják az Idősek nappali ellátását, igénybe veszik annak szolgáltatásait. Engedélyezett ellátotti létszám: 25 fő.

2015. januártól Cserszegtomaj Község Önkormányzatával kötött feladat-ellátási megállapodás alapján módosult az ellátási terület, így Cserszegtomaj község közigazgatási területéről is ellátható 2 fő, ez idáig azonban nem merült fel igény a településről.

Az Intézmény és a Fenntartó közti egyeztetések a racionalizálási törekvések figyelembevételével folyamatosak voltak. Ennek következtében döntés született arról, hogy a szolgáltatások jobb és korszerűbb elérhetősége érdekében a Fenntartó tulajdonában álló Deák tér 1. szám alatti épületegyüttes felújításra, átalakításra kerül. A kivitelezési munkákat követően 2024. tavaszán az érintett szolgáltatások ezen új telephelyre kerültek, majd 2024.11.16-tól megkaptuk az engedélyt, így új telephelyünkön folytatódott az idősek nappali ellátása. Az új telephelyre költözés jelentős komfortfokozat emelkedéssel jár, egyúttal egy sokkal szélesebb perspektívát jelentő közösségi tér áll rendelkezésünkre, hogy ellátottjaink számára magasabb minőségű és többféle szolgáltatással tudjunk szolgálni.

**Állandó programok az Idősek nappali ellátásában:**

* Zumba (táncos mozdulatok) időseknek hetente kétszer
* Egészségnap: vércukor-vérnyomás mérés, egészségügyi felvilágosító előadás, egészséges táplálkozás témájában tanácsadás
* Ünnepek megtartása, népi hagyományok felelevenítése (farsang, húsvét, anyák napja, májusfa kitáncolás, szüreti mulatság, idősek világnapja, karácsony, összevont névnapozás)
* Szabadidő hasznos eltöltésére irányuló foglalkozások: készség-és képességmegtartó játékok, társasjátékok, kártyajátékok, ismeretterjesztő filmek vetítése
* Mentálhigiénés foglalkozások egyéni és csoportos beszélgetések formájában.

Az ellátás során lehetőség van automata mosógéppel történő mosásra, valamint a személyes higiéné biztosítására is adott a lehetőség. A pszichés gondozás során törekszünk arra, hogy a tagoknak kiegyensúlyozott, nyugodt családias légkört biztosítsunk, elsősorban segítő beszélgetés által, szükség esetén más szakember (pszichológus, mentálhigiénés munkatárs, családgondozó, családterapeuta) bevonásával.

Hivatalos ügyek intézésében a nappali ellátás vezetője segítséget nyújt, vagy más szakemberhez irányítja az ellátottakat.A foglalkoztatás szervezésekor az idős embert érdeklő témakörökre fokozott hangsúlyt fektetünk. Fontosnak tartjuk a hagyományőrzést, a helyi népszokások felelevenítését, az idősek gazdag tapasztalatainak célszerű felhasználását, továbbadását.

A 2024. év során a feladatellátás a telephely engedélyeztetési eljárása okán a 2023. évi működés szerint tudott megvalósulni a működést engedélyező Kormányhivatal jóváhagyásával. Az év végén tartottuk a megnyitó ünnepséget. 2025. évi terveink között szerepel az Idősek Klubja (Nappali ellátás) programjainak megismertetése, az ellátotti igényekre reagáló bővítése. Célunk, hogy még inkább bekapcsolódjunk ezzel a Város lakosságának minőségi idősödéséhez, ezzel emelve az aktív, tevékeny életévek számát.

1. **Szociális étkeztetés**

Az étkeztetés kötelezően ellátandó önkormányzati feladat, szociális alapszolgáltatás. Az étkeztetés keretein belül gondoskodunk Hévíz Város közigazgatási területén azoknak a szociálisan rászorulóknak legalább napi egyszeri étkezéséről, akik azt önmaguk, illetve eltartottjaik részére tartósan, vagy átmeneti jelleggel nem képesek biztosítani, valamint azon igénylőkről, illetve az általuk eltartottakról is, akik koruk, vagy éppen egészségi állapotuk miatt étkezésükről más módon gondoskodni nem tudnak.

Hévíz Város a TASZII-n keresztül gondoskodik a kötelező szociális étkezésről, a járványügyi helyzettel összefüggésben 2020. novemberétől már kizárólag hétköznapokon. Az ételt a Gazdasági, Műszaki Ellátó Szervezet (GAMESZ) konyháján készítik el hétfőtől-péntekig, és jellemzően gépkocsival szállítjuk ki – minden nap 11.30-14.00 óra között, valamint az Intézmény tálaló konyhájáról is elvihető.

Az elkészített étel kiszolgálása ételhordóban kiadagolva házhoz szállítással, elvitellel vagy helyben fogyasztva történik. Az otthon étkezőjében lehetőség van az igénybevevő számára helyben fogyasztásra, az év során ilyen ellátotti igény nem merült fel.

Térítési díj fizetése nyugdíj összegétől függően, a tárgyhónapot követő hónap 10-éig történik, a járványügyi veszélyhelyzet óta kizárólag utalással, vagy csekkes befizetéssel.

**2024. évben az intézményi térítési díjjal**

* megegyező díjat fizetők száma: 49 fő,
* csökkentett személyi térítési díjat fizető: 14 fő
* ingyenesen: 7 fő étkezett.

A diéták a következőként alakultak: normál étkező: 62 fő, diabetes: 5 fő,   
zsír és fűszerszegény: 3 fő (halmozott adat).

2024. évben az étkeztetésben ellátottak száma: 70 fő volt, ebből elviteles lehetőséget 11 fő, a lakásra szállítás lehetőségét 59 fő választotta, helyben fogyasztásra nem volt igény.

1. **Bölcsőde**

A bölcsőde, mint a gyermekjóléti alapellátás része, a családban nevelkedő gyermekek napközbeni ellátását, szakszerű nevelését és gondozását biztosító szolgáltatás. Egy gyermek már 20 hetes korától felvehető 3. életévének betöltéséig illetve azon év augusztus 31.-ig, melyben a 3. életévét betölti. A bölcsődei nevelés egyik sajátossága a „saját gondozórendszer”, mely a biztonság és stabilitás megteremtésére szolgál. Minden kisgyermeknek saját gondozója van, ő szoktatja be, neveli, gondozza és figyelemmel kíséri a gyermek fejlődését. Maga a szülővel történő beszoktatási idő a gyerekek életkori és egyéni sajátosságaihoz igazodik, két hetet foglal magában. A bölcsőde biztosítja a sajátos nevelési igényű vagy a korai fejlesztésre szoruló gyermek nevelését, gondozását is. A bölcsődébe bekerülés feltétele, hogy mindkét szülő munkáltatói igazolással rendelkezzen vagy igazolja, hogy a szülő gyermeke napközbeni ellátását nem tudja megoldani.(betegség, tanulás).

Bölcsődénk 2011. okt. 3-óta segíti a családokat, elsősorban a Hévízen élők és Hévízen dolgozókat*.* Az Európai Uniós támogatással elkészült épületben két egymásba nyíló csoportszoba található, a hozzá kapcsolódó külön mosdó helyiséggel és öltözővel. Minden kisgyermek számára jellel ellátott szekrényt biztosítunk ruháik és egyéb használati tárgyaik számára. A két csoportszoba egy gondozási egységet alkot. A csoportszobák tágasak, világosak, felszerelésük megfelel az előírt követelményeknek. A szobákhoz terasz és udvar kapcsolódik, ahol a gyermekek felszabadultan mozoghatnak. A gazdasági helyiségek között szerepel tálalókonyha, tejkonyha. A tároló helyiségek jól elkülönülnek egymástól (tisztítószerraktár, tiszta ruhák-vasalóhelyiség, játékraktár). A bölcsőde épülete teljes mértékben akadálymentes és a csoportokban indukciós hurok is van a nagyothallók segítésére illetve az épület biztosítja a vak és rövidlátók tájékozódását is az erre szolgáló táblákkal. Jogszabály által meghatározott létszám szerint abban az esetben, ha az egyik csoportban nincs 2 éves kor alatti gyermek a létszám 12 fő helyett 14 főre növekedhet, így a maximális férőhelyünk 26 fő. Minden csoportban két kisgyermeknevelő és egy bölcsődei dajka dolgozik. A bölcsőde 2014. július 1-től a Teréz Anya Szociális Integrált Intézményhez tartozik. Az elmúlt évek során is megőrizte a bölcsőde önálló szakmai egységét. A bölcsőde hagyományosan jó kapcsolatot ápol az óvodával, valamint a védőnői szolgálattal, gyermekorvosokkal, család- és gyermekjóléti szolgálattal valamint az intézményhez tartozó tagintézményekkel.

**A bölcsődei nevelés-gondozás célja:**

A gyerekek harmonikus személyiségfejlődését elősegítse az egyéni bánásmóddal, az egyéni sajátosságok figyelembevételével, feltétel nélküli szeretettel és példaadással. A gyermek szülővel történő két hetes beszoktatásának (adaptáció) valamint a „saját gondozórendszer”, melynek célja a gyerekek szeparációs szorongásának feloldása, a szoros nevelő-gyermek kapcsolattal biztosítja a sikeres beszoktatást. Célunk a boldog gyermek, aki „otthon” érzi magát a bölcsődében is.

**A bölcsődei nevelés –gondozás feladatai:**

A családok támogatása, az egészséges életmódra nevelést, érzelmi - szociális nevelés és a megismerési folyamatok támogatása.

Bölcsődénk teljes integrációt biztosít a sajátos nevelési igényű és korai fejlesztésre szoruló gyermekek számára. A fejlesztést csakis a szakértői bizottság szakvéleménye alapján lehet igénybe venni, melyet a keszthelyi szakszolgálat gyógypedagógusa végez.

**Gondozási-nevelési feladatok a sajátos nevelési igényű és korai fejlesztésben részesülő gyermekek ellátásában:**

Célja, hogy azok a gyerekek, akik több segítséget igényelnek, megkapják a szakszerű és speciális szolgáltatást. A gyógypedagógus munkáját a gyógypedagógiai asszisztens is segíti. Fontos feladat a másság elfogadása, esélyegyenlőség megteremtése.

A bölcsődei nevelés-gondozás alapelvei:

* a család megismerése, megértése, támogatása
* a gyermek fejlődésének folyamatos megfigyelése és esetleges eltérések, problémák felismerése
* gyermek egyedi és életkori sajátosságainak megfelelő támogatása, segítése
* biztonság és stabilitás biztosítása: az állandó napirend, személyi állandóság és a megszokott környezet adja a gyermek számára a biztonságérzetet
* fokozatosság és az egyéni bánásmód érvényesítése

Főbb helyzetei: tapasztalatszerzés-tanulás, gondozás, játék, mondóka-ének, mese-vers: alkotó tevékenységek, mozgás. A térítésmentes plusz szolgáltatásaink a só szoba használata, játékos torna foglalkozás hetente 1 alkalommal van a délelőtt során. Kéthetente zene bölcsőde is várja a gyerekeket,mely a szülőkkel együtt zajlik.

2017. szeptember 1.-től az Önkormányzat döntése alapján bevezetésre került a gondozási díj. A bölcsődei gondozás személyi térítési díját teljes hónapra kell megállapítani akkor is, ha a gyermek az ellátást a hónap nem minden napján veszi igénybe. A befizetés minden hónap 10. napjáig történt, melyet 2024.januárjától utólag kell fizetnie a szülőnek. A fizetendő díj 2022.július 1-jétől 1000 Ft/nap. Gondozási díjat csak a nyári leállás alatt (3 hét) és télen a két ünnep között nem kell fizetni.

**Férőhelyek száma:** 26 fő

2024-ben felvett kisgyermek: 24 fő

2024-es évben összes ellátott gyermek: 39 fő (halmozott adat)

Hévízi gyermekek száma: 19 fő

Hévízen dolgozó szülők gyermekeinek száma: 23 fő

Vidéki gyermek: 19 fő

Az előző nevelési évből nálunk maradt: 5 fő

2024.évtől korai fejlesztésben részesülő gyermek. 3 fő

2024.évtől SNI-s státuszú gyermek: 2 fő

2024. évben óvodába beiratottak száma: 19 fő

2024.évben 2 sajátos nevelésű igényű kisgyermek volt bölcsődénkben és 3 kisgyermek korai fejlesztésben részesülőként vette igénybe szolgáltatásunkat. Az év elején a nagyobbik csoportban, ahol 2 év feletti gyermekek voltak 2 fő SNI-s gyermek ellátását biztosítottuk, így a 14 fő helyett 12 gyermek volt a csoportban. A másik kisebb csoportban pedig 1 kisgyermek korai fejlesztésével 11 kisgyermek felvételét tudtuk megvalósítani az előírt jogszabály figyelembevételével. A 2024.szeptemberben induló nevelési évben SNI-s gyermek nincs, 3 kisgyermek vesz részt korai fejlesztésben. A nagyobb csoportban vannak mindhárman. Ebben a csoportban az előírt létszám a 14 fő helyett, maximum 11 fő lehet. Mivel két gyermek évközben kapta meg a határozatát ez a létszám emelkedhet az adott év végéig. Fejlesztésüket a keszthelyi Pedagógiai Szakszolgálat gyógypedagógusa heti egy alkalommal biztosítja itt helyben, a bölcsődében és a csoportban gyógypedagógiai asszisztens is segíti munkáját, aki hetente 20 órát van az adott csoportban. A bölcsőde orvosa Dr. Kovács Judit kéthetente vizsgálja meg a gyerekeket. Védőnő is évente kétszer jön el hozzánk.

A következő nevelési évre történő beíratásra 2024. április 22-23-án került sor.

**Kor szerinti megoszlás:**

* 0-11 hónapos: 0 fő
* 12-23 hónapos: 9 fő
* 24-35 hónapos: 10 fő
* 36 hónapos és idősebb: 0 fő

Előnyt élveznek a felvételkor a Hévízen élők illetve a Hévízen dolgozók gyermekei. Ebben az évben 1 kisgyermek került várólistára,(vidéki), aki közben másik bölcsődébe el tudott menni.

**Férőhelyek kihasználtsága:**

Nyitvatartási napok száma: 232

Beíratott gyermekek száma éves szinten (halmozott adat): 39

Teljesített gondozási napok száma a hiányzókkal együtt (halmozott adat): 4724

A gyermekétkeztetést ingyenesen kell biztosítani a bölcsődei ellátásban részesülő gyermek számára, ha a következő kritériumok közül egy is fennáll:

* + - * rendszeres gyermekvédelmi kedvezmény
      * tartós betegség, vagy fogyatékosság
      * egészséges, de a családjában nevelkedő testvére tartós beteg, vagy fogyatékos
      * három, vagy több gyermek van a családban
      * nevelésbe vételét elrendelte a gyámhatóság
      * családjában az egy főre jutó jövedelem nem haladja meg a kötelező legkisebb munkabér 130%-át, mely 2024.januárjától 230 650 Ft.

Bölcsődei étkezési térítési díj összege az 2024.tavaszától 946 Ft naponta, mely napi négyszeri étkezést jelent a bölcsődés gyermekek számára.

Kedvezményezettek, illetve a teljes étkezési térítési díjat fizetők számának alakulása:100%-os díjkedvezményben részesülő:

* aki 3 vagy több gyermekes család gyermeke: 0 fő
* jövedelmi helyzete miatt: 21 fő
* SNI-s gyermek: 2 fő
* tartósan beteg a családban 0 fő
* korai fejlesztésben részesülő gyermek: 3 fő
* tartósan beteg 0 fő
* térítési díjat fizet: 13 fő

Kedvezményezettek, gondozási díjat nem fizettek 2024.-ben: 5 fő

Gondozási díjat fizetők száma 2024.-ben: 34 fő

Rendszeres gyermekvédelmi kedvezmény, hátrányos helyzet alapján kedvezményre jogosult bölcsődés 2024-ben sem volt. Az év során befizetett gondozási térítési díj összesen: 4 112 000 Ft volt.

**Intézményünkben az alábbiak szerint alakultak a szakmai létszámok, a rendeletben előírtaknak megfelelően:**

1fő szakmai vezető (felsőfokú végzettség), bölcsőde vezető

4 fő kisgyermeknevelő(emelt szintű OKJ-s képzés)

2 fő bölcsődei dajka (1 fő szakképzett)

1 fő gyógypedagógiai asszisztens (emelt szintű OKJ-s képzés)

1 fő gyermekorvos (megbízási szerződés) Dr. Kovács Judit

Nyitva tartás: Munkanapokon 6:30-tól 17:00 óráig fogadjuk a kisgyermekeket.

Szünetek: a fenntartó által meghatározott időben (nyári 3 hét és tél két ünnep között)

Karbantartást igénylő munkálatainak elvégzése 2024-ben: udvari játékok fejújítása, javítása, udvari homokozó friss homokkal való feltöltése, az épület fertőtlenítővel történő nagytakarítása, csoportszobák festése és klimatizálás

**További terveink:**önképzés, szülők iskolája-aktuális témákról előadás, fejlesztőeszközök beszerzése, udvar feltöltése, teljes épület klimatizálása, festés

1. **Egyéb területek**

**Rendezvények, szakmai együttműködések, továbbképzések**

**Rendezvények:**

A 2024. évben az alábbi alkalmakkal tudott ünnepelni az intézmény:

* júliusban Semmelweis nap alkalmából Zala Megyében MESZK elismerő oklevélben részesült Kovács Klára Ildikó ápoló
* novemberben a Szociális Munka napján, egy közös kávédélutánon ünnepeltünk
* Deák téri telephely ünnepélyes megnyitóját tartottuk decemberben

**Továbbképzés:**

A szakképzett munkavállalók közül kötelező továbbképzéseken összesen 23 fő vett részt, melyből 3 fő esetén online formában, 20 főnél pedig jelenléti oktatásban valósult meg. A képzések a munkakörökhöz igazodtak:

* A bölcsődében a kisgyermeknevelők „Az anyanyelvi nevelés a bölcsődében a mesepárna módszerével”, valamint „Jeles napok a bölcsődében” képzéseket végezték el.
* Az idősek otthona és a házi segítségnyújtás ápoló, gondozó munkakörben foglalkoztatottjai a „Méltósággal gondozni – szociális területen dolgozó szakemberek részére” négy alkalmas jelenléti képzésen vettek részt.
* Az intézmény középvezetői pedig hat alkalommal voltak vezetői szupervízión
* A családsegítős kollégák szintén részt vettek a „Szupervízió segítő területen dolgozó szakemberek számára” programban
* A kötelező alapozó vezetőképzést a SOTE-n 1 fő végezte el.

Az intézmény tanulmányi szerződés összesen: 9 fővel kötött, melyből 1 fő szakirányú továbbképzésben diplomát szerzett.

**Önkéntesek, diákmunka, szakmai gyakorlat:**

Intézményünk továbbra is nyitott az önkéntesek, a nyári diákmunkások, a szakmai gyakorlatos tanulók fogadásában.

Önkéntes közszolgálati tevékenységét (50 óra) 3 fő töltötte nálunk. Diákmunka keretében 4 fő dolgozott nyáron Intézményünkben, bérüket foglakoztatási támogatásból biztosítottuk. A tanulókat családsegítős tematikus tábornapokon segítőként, mentálhigiénés foglalkoztatásban, konyha feladatokban, a szociális étkeztetés kiszállításában alkalmaztuk.

Az év végi ünnepi időszakra pedig egy fő önkéntes jelentkezett, aki az Idősek otthona mindkét telephelyének mentálhigiénés feladataiban segített.

A 2024. évben a Pázmány Péter Katolikus Egyetem Szociálpedagógia képzésről 1 fő, a keszthelyi Premotrei Szakgimnázium, Technikum és Kollégiumból pedig 11 fő teljesítette szakmai gyakorlatát intézményünk bentlakás idősek otthona szakfeladatán mindkét telephelyen. A nappali ellátás szakfeladaton 1 fő munkavállalónk végezte a Pannon Egyetem által előírtakat.

**A gépkocsivezetők munkája**

A gépkocsivezetők szociális, egészségügyi szolgáltatásokhoz és üzemeltetéshez kapcsolódó feladatokat is ellátnak.

**Feladatuk**: az idősotthon lakóinak ételszállításának túl, a szociális ebédek kiszállítása a hévízi igénybevevők részére, az egészségügyi vizsgálatokra, kórházakba, rendelőkbe történő betegmozgatást is nekik kell megoldaniuk. A jelenlegi gépjárművel történő szállítás egyre nehezebb, mind a gépkocsivezető, mind a betegkísérő munkatárs számára, mivel a legtöbb lakónk mozgásában korlátozott. Javasolt egy rámpás, kerekesszékes lakók mozgatására alkalmas szállítójármű beszerzése. A 2018-ban beszerzett Dacia Dokker típusú gépkocsi a folyamatos igénybevétel miatt cserére szorul. A megemelkedett üzemanyagárak okán kisfogyasztású jármű, vagy opcionálisan elektromos jármű beszerzése indokolt.

A gépkocsivezető kollégák munkájához tartozik még a szervizelés nyomon követése, az autók rendszeres tisztán tartása, mosatása. A kertészeti és egyéb, telephelyek körüli munkákat is ellátnak, mint például fűnyírás, sövénynyírás, valamint a bútor és anyagmozgatás, az épület külső körletének, az udvar tisztántartása, télen a járdák csúszásmentesítése. Apróbb karbantartási feladatok elvégése szintén a munkakörükhöz tartozik, például két telephelyen a vízlágyító berendezés ellenőrzése, izzócserék, háztartási szintű javítások.

**Tálalókonyhai feladatok**

A tálalókonyha működtetése Intézményünkben a bentlakásos otthon és a szociális étkeztetéssel összefüggésben üzemel. Mindkét telephely tálalókonyhája teljes mértékben megfelel az élelmiszerbiztonsági előírásoknak. Hétköznap a GAMESZ főzőkonyha biztosítja a napi ötszöri étkezést a lakók számára, hétvégén, szabad és munkaszüneti napokon pedig a Prizma Junior Zrt. (8380 Hévíz, Ady E. u. 31.) által működtetett 5. számú konyha.

**Személyi feltételek:**

A szakfeladaton jelenleg a két telephelyen 4 fő határozatlan idejű közalkalmazott dolgozik, akikből 1 fő az év során csoportvezetői feladatokkal is meg lett bízva. Közfoglalkoztatottként 1 fő és nyugdíjas munkavállalóként 3 fő alkalmanként besegített nyugdíjas szövetkezeten keresztüli, kedvező foglalkoztatási formában. A főállású munkatársak mellett foglalkoztatott kisegítő munkatársak mellett biztosítható a napi 12 órás munkaidőbeosztás.

Az év során a Zala Vármegyei Kormányhivatal Keszthelyi Járási Hivatala Népegészségügyi Osztály ellenőrizte a két idős otthonunk tálalókonyháját. Az észrevételek, hibák kijavítása miatt fontosnak tartjuk a folyamatosan fejlesztést és jobb körülmények megteremtését. A fő szempont minden esetben az alapvető élelmiszerbiztonsági előírások betartása, a higiénia megteremtése, a munkafolyamatok gyorsítása, könnyebbé tétele, s természetesen a fertőzések kockázatainak minimumra való csökkentése. A dolgozók oktatása és belső ellenőrzése ennek érdekében folyamatos.

**Munkavállalói információk**

Intézményünknél alkalmazott foglalkoztatási formák és létszámadatok december 31-én:

* közalkalmazotti 55 fő, melyből
  + 42 fő szakképzett
  + 1 fő megváltozott munkaképességű 8 órában
* közfoglalkoztatott 1 fő
* megbízási szerződéssel: 2 fő
* nyugdíjas szövetkezeten keresztül: 5 fő
* egyszerűsített foglalkoztatásban: változó létszámban, szükség szerint.

Az év során két fő kezdte meg nyugdíjas éveit. Négy fő gyermekvállalás miatt van távol, munkájukat határozott idejű kinevezéssel látják el szintén szakképzett munkatársak. Egészségügyi okok miatt 2 fő munkaviszonya szűnt meg ápoló, gondozó munkakörben. 2024-ben összesen 9 fő közalkalmazott adta be felmondását, két fő jogviszonya munkáltató által kerül megszüntetésre. Egy fő munkavállalónk sajnos elhalálozott.

Egyre inkább elmondható, a kieső munkaerőt nehéz pótolni a megüresedett státuszok helyére, akár határozatlan, akár határozott időre keresünk.

**Ellenőrzések**

A 2024-as évben a következő ellenőrzések történtek Intézményünkben:

* 2024. januári belső ellenőrzés a 2024. évi normatív állami hozzájárulások igénylésének és elszámolásának.
* 2024. áprilistól kezdődően a Deák téri telephely engedélyeztetése okán helyszíni bejárást tartott a működést engedélyező Zala Vármegyei Kormányhivatal, ezt követően az Építésügyi, Katasztrófavédelmi és Népegészségügyi Hatóság végzett helyszíni szemlét.
* 2024. november 07-én s Zala Vármegyei Kormányhivatal Keszthelyi Járási Hivatal Élelmiszerlánc-biztonsági és Állategészségügy ellenőrizte az idősek otthona tálalókonyháit mindkét telephelyen.
* 2024. december 4-én a közegészségügyi ellenőrzés volt a Bölcsődében

1. **Összegzés**

Intézményünk névadójának egyik jelmondata a következő volt: *„A kedves szavak rövidek és könnyen kiejthetőek, de a visszhangjuk valóban végtelen.”* Munkánk során az elmúlt évben is törekedtünk arra, hogy az ő szellemiségét őrizzük meg a napi, gyakorlati feladatok során.

A 2024-es évben jelentősebb fejlesztések közé tartozott, a fenntartó tulajdonában lévő Hévíz, Deák tér 1. szám alatti épületegyüttes felújítása annak érdekében, hogy a szociális, gyermekjóléti és kulturális ellátások egy épületbe költözésével kerüljenek működtetésre. A telephelyen két intézmény lát el feladatot, Gróf I. Festetics György Művelődési Központ, Városi Könyvtár és Muzeális Gyűjtemény, valamint a TASZII a következő alapszolgáltatásokat: család-és gyermekjóléti szolgálatás, idősek nappali ellátása, házi- és jelzőrendszeres házi segítségnyújtás. Az épület a városközpontban helyezkedik, a felújításnak köszönhetően kulturált, szép és igényes környezetet biztosít az ellátottak és a látogatók számára. Lehetőséget biztosít a két intézmény közti együttműködés, a közös programok szervezése által a lakosság minél széleskörűbb elérésére. Egy közösségi tér valósult meg, mely az ellátotti, valamint a város lakossági igények alapján működtethető.

A Vörösmarty utcai épület telephelyként nem funkcionál 2022. októbere óta, ennek következtében az épület állapota folyamatosan romlik.

A védőnői feladatellátás 2023. július 1-jétől egy jogszabályi rendelkezés alapján kikerült az intézmény tevékenységi köréből, de a szolgáltatása továbbra is az eddigi helyen személyi feltételekkel történik a Zala Vármegyei Szent Rafael Kórház fenntartásában. Az épület üzemeltetési feladatokon túl, a munkavégzéshez szükséges infrastruktúrát, a szerződésben foglaltaknak megfelelően továbbra is az intézmény biztosítja, melynek költségei rendszeres pénzügyi elszámolásra kerülnek a működtető Kórházzal.

A 2024. évre a fenntartó által elnyert, a *TOP\_PLUSZ-3.3.2-21-ZA1 - Helyi egészségügyi és szociális infrastruktúra fejlesztése* témában kiírásra került, „Egészségügyi alapellátás infrastrukturális fejlesztése Hévízen”, közel nettó hatvan millió forintot a József Attila utcai telephely épületének fejlesztésére. A projekt által 2025. évben megvalósuló elemek a fűtés korszerűsítése, az akadálymentes megközelítési lehetőség felújítása, a nyílászárók cseréje, tetőszerkezet javítása, pince födém szigetelése.

Az évek során megvalósuló időszerű felújítások, karbantartási munkálatok, úgy mint a lakószobák padozatának cseréje, festések a GAMESZ szakembereinek segítségével tovább folytatódott.

Ezúton szeretnénk köszönetet mondani Hévíz Város Önkormányzatának, a Polgármesteri Hivatal munkatársainak, valamint a GAMESZ munkatársainak a szakmai együttműködésért.

Kérem a Tisztelt Képviselő-testületet, hogy fogadják el fenti beszámolónkat.

Hévíz, 2025. március 18.

Tisztelettel:

Bali Júlia

intézményvezető helyettes

**2.**

**Határozati javaslat**

Hévíz Város Önkormányzat Képviselő-testülete a szociális igazgatásról és szociális ellátásokról szóló [1993. évi III. törvény 92/B. § (1) bekezdés d) pontja](http://uj.jogtar.hu/) alapján Teréz Anya Szociális Integrált Intézmény 2024. évi munkájáról szóló beszámolót elfogadja.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Bertalanné Dr. Gallé Vera** | **Hatósági osztályvezető/** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **TASZII**  **Varga András intézményvezető** |  |  |  |
|  |  |  |  |